ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ Η Οργάνωση και Διαχείριση του Διαδικτύου Ζητήματα Διεθνούς και Ευρωπαϊκής Πολιτικής 1998 - 2000

ΠΕΡΙΛΗΨΗ

Εισαγωγή

Η οργάνωση και διαχείριση της υποδομής του Διαδικτύου περιλαμβάνει ορισμένες περιορισμένες αλλά ουσιαστικής σημασίας λειτουργίες τεχνικού συντονισμού. Η παρούσα ανακοίνωση καλύπτει τα εξής:

- πρόσφατες εξελίξεις στον τομέα αυτό, κατά την περίοδο 1998-2000. - τη μεταβίβαση των αρμοδιοτήτων της κυβέρνησης των ΗΠΑ στον oργανισμό ICANN [1] - τα κύρια ζητήματα πολιτικής για την Ευρωπαϊκή Ένωση και διεθνώς, και - λειτουργικά συμπεράσματα για την Ευρωπαϊκή Ένωση.

[1] Internet Corporation for Assigned Names and Numbers - ICANN (Οργανισμός του διαδικτύου για την εκχώρηση ονομάτων και αριθμών)

Η ανακοίνωση εφιστά επίσης την προσοχή στη σημερινή επέκταση του Διαδικτύου στην Ευρώπη και στην αυξανόμενη σημασία του ως βασικής οικονομικής και κοινωνικής υποδομής. Αυτό είναι πιθανό ότι θα προκαλέσει κάποια ένταση στη σημερινή δυναμικότητα του υπάρχοντος συστήματος. Η Επιτροπή έχει ήδη λάβει ορισμένα μέτρα που έχουν ως στόχο τη βελτίωση της οικονομίας και της αποτελεσματικότητας της υποδομής επικοινωνιών για χρήση σχετική με το Διαδίκτυο και θα συνεχίσει να παρακολουθεί την εξέλιξη της κατάστασης.

Διεθνείς πτυχές

Οι ευρωπαίοι συμμετέχοντες του ιδιωτικού τομέα έχουν διαδραματίσει κρίσιμο ρόλο στην παγίωση της θέσης της Ευρωπαϊκής Ένωσης σε όλα τα επίπεδα των λειτουργιών παγκόσμιου συντονισμού της υποδομής του Διαδικτύου: το συμβούλιο του ICANN και τους οργανισμούς υποστήριξης, το σύστημα εξυπηρετητή πυρήνα DNS, τα μητρώα και τους αρχειοφύλακες του Διαδικτύου και το IETF και το World Wide Web Consortium. Χωρίς αυτή την ενεργή συμμετοχή, ο ρόλος της ΕΕ και των κρατών μελών όσον αφορά τη δημόσια πολιτική θα ήταν πολύ λιγότερο αποτελεσματικός, αν όχι αδύνατος. Η διατήρηση και η εμβάθυνση της συμμετοχής και της ιδιότητας του μέλους του ευρωπαϊκού ιδιωτικού τομέα στην οργάνωση του ICANN είναι κρίσιμης σημασίας προϋπόθεση για την επιτυχή συμμετοχή της ΕΕ, τόσο από την άποψη της κοινότητας χρηστών του Διαδικτύου στην Ευρώπη όσο και από την άποψη της δημόσιας πολιτικής.

Όσον αφορά το διεθνή ρόλο της ΕΕ, η Επιτροπή ζητεί από το Συμβούλιο και το Ευρωπαϊκό Κοινοβούλιο να επιβεβαιώσουν τον υπάρχοντα ρόλο της Ένωσης ως συμμετέχοντα, συντονιστή και, όπου αυτό είναι απαραίτητο, διαπραγματευτή στον τομέα αυτό. Αυτό αφορά τους διεθνείς οργανισμούς, και συγκεκριμένα τον WIPO και τον ITU, τις διμερείς σχέσεις με ορισμένες κυβερνήσεις, περιλαμβανομένων των Ηνωμένων Πολιτειών και το ρόλο της Ευρωπαϊκής Ένωσης και των κρατών μελών στην Συμβουλευτική Επιτροπή Κυβερνήσεων (Governmental Advisory Committee - GAC) του ICANN. Αυτές οι διεθνείς ευθύνες υπερβαίνουν τα όρια της απλής παρουσίας και παρακολούθησης της διεργασίας του ICANN. Αφορούν επίσης συγκεκριμένες πτυχές της δημόσιας πολιτικής της ΕΕ:

- τον ουδέτερο παγκόσμιο ρόλο του ICANN - την έκταση των εξουσιών που διατηρεί ακόμη η κυβέρνηση των ΗΠΑ στην υποδομή του Διαδικτύου - διεθνείς πτυχές σχετικές με πνευματική ιδιοκτησία, ανταγωνισμό και πολιτική προστασίας των δεδομένων - την έκταση της εξουσίας του ICANN όσον αφορά τα μητρώα και τους αρχειοφύλακες.

Η δημιουργία και η διατήρηση ενός περιβάλλοντος για ουδέτερη διεθνή δικαιοδοσία αποδεικνύεται ότι είναι ακόμη πιο δύσκολη από ότι είχε θεωρηθεί αρχικά, όταν ξεκίνησε η διεργασία αυτή το 1998.

Η Ευρωπαϊκή Ένωση υποστηρίζει με συνέπεια την ισόρροπη παγκόσμια συμμετοχή στις δομές διαχείρισης του Διαδικτύου και διεθνή εκπροσώπηση στους αρμόδιους φορείς του ICANN, τηρώντας την αρχή της γεωγραφικής ποικιλομορφίας. Μέχρι σήμερα, εντούτοις, πολλές αναπτυσσόμενες χώρες υποεκπροσωπούνται στη διεργασία αυτή. Έτσι, έχοντας υπόψη το ρόλο και την ευθύνη της Ευρωπαϊκής Ένωσης για την ανάπτυξη, η Επιτροπή θα αναζητήσει τρόπους βελτίωσης της συμμετοχής τους στην οργάνωση και τη διαχείριση του Διαδικτύου.

Η ανακοίνωση καλύπτει όλα αυτά τα ζητήματα λεπτομερέστερα και αναφέρει τα συμπεράσματα και τις συστάσεις της Επιτροπής στην κάθε περίπτωση.

Εγχώρια ζητήματα της ΕΕ

Η ανακοίνωση καλύπτει επίσης ορισμένα ζητήματα ευρωπαϊκής πολιτικής για τα οποία απαιτείται περισσότερη προσοχή κατά τους επόμενους μήνες, και όπου επίσης θα απαιτηθεί η συνεχής υποστήριξη και συνεργασία του Συμβουλίου και των κρατών μελών για να επιτευχθούν οι στόχοι της Επιτροπής. Σ' αυτούς περιλαμβάνονται τα εξής:

- Σύστημα Ονομάτων Τομέα του Διαδικτύου: κατάλληλη παρακολούθηση της δημόσιας διαβούλευσης που ξεκίνησε πρόσφατα η Επιτροπή σχετικά με τη δημιουργία ενός νέου Τομέα Ανωτάτου Επιπέδου στο Διαδίκτυο: Dot-EU. Προβλέπεται η έκδοση μιας πρόσθετης ανακοίνωσης για το ζήτημα αυτό πριν από τον Ιούλιο του 2000.

- Δικαιώματα Πνευματικής Ιδιοκτησίας: κατάρτιση κώδικα δεοντολογίας ή άλλου κατάλληλου μέσου για την αντιμετώπιση της καταχρηστικής καταχώρισης ονομάτων τομέων ("κυβερνοκαταληψίες");

- Εθνικοί Τομείς Ανωτάτου Επιπέδου Κωδικού Χώρας (ccTLD): - εφαρμογή των κατευθυντήριων γραμμών που συνιστά η ICANN-GAC - κατάρτιση και εφαρμογή κατευθυντηρίων γραμμών για την προστασία των δεδομένων και την προστασία του ιδιωτικού βίου - ανάπτυξη ορθής πρακτικής εκ μέρους των εθνικών μητρώων όσον αφορά τις πολιτικές καταχώρησης.

- Εναλλακτική επίλυση διαφορών (ADR): ανάπτυξη και εφαρμογή πολιτικών ADR με βάση τις συστάσεις του WIPO που θα είναι κατάλληλες για τα μητρώα TLD που λειτουργούν στην ΕΕ.

- Πολιτική ανταγωνισμού: Η Επιτροπή θα εξακριβώσει εάν οι συμφωνίες και οι πρακτικές καταχώρησης επιχειρήσεων στον τομέα της οργάνωσης και της διοίκησης του Διαδικτύου εμπίπτουν στους κανόνες της ΕΕ περί ανταγωνισμού (άρθρο 81 και 82) και, όταν είναι απαραίτητο, θα αναλάβει την κατάλληλη δράση με βάση τις άμεσες εξουσίες της δυνάμει της Συνθήκης ΕΚ».

Αυτές οι εξελίξεις της πολιτικής θα συνεχίσουν να συντονίζονται καταλλήλως με τα κράτη μέλη μέσω της υπάρχουσας άτυπης ομάδας εργασίας για το Διαδίκτυο, που έχει συγκληθεί από την Επιτροπή.

Η υποδομή του Διαδικτύου

Η τοπογραφία και η δυναμικότητα της κεντρικής υποδομής του Διαδικτύου στην Ευρώπη είναι πηγή ορισμένων ανησυχιών. Η σημερινή διάρθρωση των τιμών και το διαθέσιμο εύρος ζώνης έχουν ως αποτέλεσμα την εκτροπή της ευρωπαϊκής κίνησης στο Διαδίκτυο προς την άλλη πλευρά του Ατλαντικού και πάλι πίσω. Τα κόστη και οι αναποτελεσματικότητες που προκύπτουν αποτελούν ήδη σημαντική επιβάρυνση και θα γίνουν αφόρητα εφόσον αυξανόμενα ποσοστά των επικοινωνιών και του εμπορίου θα μεταναστεύουν στο Διαδίκτυο κατά το προβλέψιμο μέλλον. Η ασφάλεια και η ανταγωνιστικότητα των επικοινωνιών μέσω Διαδικτύου στην Ευρώπη εξαρτάται, κατά συνέπεια, από την ασφάλεια και το κόστος των σημείων ανταλλαγής Διαδικτύου που εδρεύουν στις ΗΠΑ. Η Επιτροπή θεωρεί ότι αυτό είναι επείγον ζήτημα και προτίθεται να ολοκληρώσει την πληροφόρησή της για το θέμα αυτό και να αρχίσει τις κατάλληλες ενέργειες για να ενθαρρυνθεί η γρήγορη ανάπτυξη ενός κεντρικού άξονα Διαδικτύου, προσιτού οικονομικά και με πολύ μεγάλο εύρος ζώνης, σε όλο τον ευρωπαϊκό χώρο.

Συμπέρασμα

Έχοντας υπόψη τα συμπεράσματα της προεδρίας του Ευρωπαϊκού Συμβουλίου της Λισσαβώνας, πρέπει να τονιστεί εκ νέου η σημασία των ζητημάτων αυτών. Πράγματι, το σύνολο του τομέα της κοινωνίας των πληροφοριών και του ηλεκτρονικού εμπορίου στην Ευρωπαϊκή Ένωση, και παγκοσμίως, επηρεάζεται από τη σταθερότητα και την αξιοπιστία του διαδικτύου στο πλαίσιο της εξαιρετικά ταχύρυθμης ανάπτυξής του.

Το Ευρωπαϊκό Κοινοβούλιο και το Συμβούλιο καλούνται να προσυπογράψουν τις πολιτικές και τις δράσεις που προβλέπει η Επιτροπή στην παρούσα ανακοίνωση και να υποστηρίξουν την εφαρμογή τους σε συνεργασία με τα κράτη μέλη. Αυτές παρουσιάζονται συνοπτικά στο κεφάλαιο 10 της παρούσας ανακοίνωσης.

_____________

η οργανωση και διαχειριση του ΔΙΑΔΙΚΤΥΟΥ ζητηματα διεθνουσ και ευρωπαϊκησ πολιτικησ

1 εισαγωγη

Το Διαδίκτυο είναι ένα παγκόσμιο δίκτυο επικοινωνιών και, τελικά, είναι διαθέσιμο για όλους. Το αρχικό σύνθημα της Αρχής Εκχωρήσεως Αριθμών Internet (Internet Assigned Numbers Authority /IANA) ήταν: «Αφοσιωμένη στη διαφύλαξη των κεντρικών συντονιστικών λειτουργιών του παγκοσμίου Διαδικτύου για το κοινό καλό». Επιπλέον, η κυβέρνηση των Ηνωμένων Πολιτειών αναγνώρισε ότι η όλο και περισσότερο παγκόσμια κοινότητα χρηστών του Διαδικτύου θα πρέπει να μπορεί να μιλήσει όταν πρόκειται για αποφάσεις που αφορούν την τεχνική διαχείριση του Διαδικτύου. [2] Έτσι, το κύριο διεθνές συμφέρον στην οργάνωση και τη διαχείριση του Διαδικτύου σήμερα είναι να εξασφαλιστεί ότι το συνολικό κοινό συμφέρον θα αντικατοπτρίζεται ουσιαστικά στην πράξη. Πράγματι, όλες οι πρωτοβουλίες που προβλέπονται στην πρόσφατη πρωτοβουλία της Επιτροπής eEurope εξαρτώνται τελικά από την αποτελεσματικότητα και την οικονομία της υποδομής του Διαδικτύου στην Ευρώπη και παγκοσμίως.

[2] . Η Λευκή Βίβλος της κυβέρνησης των ΗΠΑ του Ιουλίου 1998 αναφέρει, μεταξύ άλλων, τα εξής:

Στην ανακοίνωσή της του Ιουλίου 1998 προς το Ευρωπαϊκό Κοινοβούλιο και το Συμβούλιο [3] η Επιτροπή παρουσίασε στοιχεία σχετικά με την πρόοδο που έχει πραγματοποιηθεί στις Ηνωμένες Πολιτείες και διεθνώς, όσον αφορά τη μεταβίβαση ορισμένων λειτουργιών σχετικών με την οργάνωση και τη διαχείριση του Διαδικτύου στον ιδιωτικό τομέα. Η διεργασία αυτή αφορούσε τη μεταβίβαση λειτουργιών που καλύπτονταν στο παρελθόν από την Αρχή Εκχωρήσεως Αριθμών Internet (Internet Assigned Numbers Authority /IANA) στο πλαίσιο σύμβασης με την κυβέρνηση των ΗΠΑ σε έναν νέο ιδιωτικό οργανισμό, ο Οργανισμός του Διαδικύου για την Εκχώρηση Ονομάτων και Αριθμών (Internet Corporation for Assigned Names and Numbers /ICANN) και τη συγχώνευση των λειτουργιών του IANA στο εσωτερικό του ICANN. Από τότε, οι υπηρεσίες της Επιτροπής διατήρησαν στενή επαφή με τις αρχές των ΗΠΑ και με ευρωπαϊκά και άλλα διεθνή συμφέροντα κατά την κατάρτιση των δομών και των συνθηκών λειτουργίας για τον νέο οργανισμό. Αυτό έγινε σε συντονισμό με τα κράτη μέλη.

[3] . COM(1998) 476 τελικό

Εκτός από την κάλυψη των λειτουργιών συντονισμού, με τη στενή έννοια του όρου, που πραγματοποιεί ο oργανισμός ICANN, η ανακοίνωση αυτή πληροφορεί επίσης το Συμβούλιο και το Ευρωπαϊκό Κοινοβούλιο σχετικά με τις πρόσφατες εξελίξεις σε ορισμένα άλλα βασικά ζητήματα και προτείνει περαιτέρω δράσεις για να εξασφαλιστεί και να ενθαρρυνθεί η πλήρης ευρωπαϊκή συμμετοχή στις εξελίξεις αυτές. Συγκεκριμένα:

* η διαχειριστική δομή και το σώμα των μελών του νέου συστήματος πρέπει να αντιπροσωπεύουν μια δίκαιη κατανομή συμφερόντων σε παγκόσμια κλίμακα.

* το νέο σύστημα μητρώου πρέπει να εφαρμοστεί σωστά και έγκαιρα, όπου θα περιλαμβάνονται αποδεκτοί κανόνες για την προστασία των δεδομένων, τον ανταγωνισμό και τον εντοπισμό και τη δυνατότητα προσδιορισμού της προέλευσης των εμπορικών συναλλαγών [4] καθώς και την κατάλληλη προστασία των υπαρχόντων δικαιωμάτων πνευματικής ιδιοκτησίας.

[4] . Πρέπει να έχουμε υπόψη ότι, αν και ο oργανισμός ICANN είναι υπεύθυνο για την εξασφάλιση υψηλού βαθμού διαφάνειας στο παγκόσμιο DNS, δεν έχει αρμοδιότητες αστυνόμευσης. Επιπλέον, ο oργανισμός ICANN δεν δέχθηκε κάποιο ρόλο που θα μπορούσε να έχει ως αποτέλεσμα την απόκτηση προστασίας σε υψηλότερο επίπεδο (π.χ. εδαφικό) από τα υπάρχοντα δικαιώματα για ορισμένα ΔΠΙ όπως εμπορικά σήματα και συγγραφικά δικαιώματα (copyright)

* είναι επίσης απαραίτητο να καταρτιστούν κατάλληλα συστήματα στην Ευρώπη τόσο για αριθμητικές διευθύνσεις όσο και για ονόματα τομέων για να αντιμετωπιστεί η μαζική αύξηση της χρήσης και των εφαρμογών του Διαδικτύου.

Κατά συνέπεια, τα ευρωπαϊκά συμφέροντα ενθαρρύνονται να συμμετέχουν στα υπάρχοντα και τα νέα φόρουμ για να εξασφαλιστεί η απαραίτητη πρόοδος σ' αυτόν τον τομέα και σε συναφείς τομείς.

2 η νεα δομη

2.1 Ο Οργανισμός του Διαδικτύου για την Εκχώρηση Ονομάτων και Αριθμών (ICANN)

Με βάση τη Λευκή Βίβλο των ΗΠΑ που εκδόθηκε τον Ιούνιο 1998, ιδρύθηκε τον Οκτώβριο του 1998 ο Οργανισμός του Διαδικύου για την Εκχώρηση Ονομάτων και Αριθμών (ICANN), ως μη κερδοσκοπικός οργανισμός δημόσιου συμφέροντος στην κομητεία του Λος Άντζελες, στην Καλιφόρνια. Στο καταστατικό του ορίζεται ότι

«Ο oργανισμός ICANN θα λειτουργεί προς όφελος της κοινότητας του Διαδικτύου συνολικά, ασκώντας τις δραστηριότητές του σύμφωνα με τις σχετικές αρχές του διεθνούς δικαίου και των εφαρμοστέων διεθνών συμβάσεων και τοπικών νόμων και, ... με ανοικτές και διαφανείς διαδικασίες που επιτρέπουν τον ανταγωνισμό και την ελεύθερη είσοδο σε αγορές σχετικές με το Διαδίκτυο».

Το Μνημόνιο Συμφωνίας που υπογράφηκε στις 25 Νοεμβρίου του 1998 προβλέπει ότι το υπουργείο Εμπορίου των ΗΠΑ και ο oργανισμός ICANN:

«...από κοινού θα σχεδιάζουν, θα αναπτύσσουν και θα δοκιμάζουν τους μηχανισμούς, τις μεθόδους και τις διαδικασίες που θα εφαρμόζονται και τα απαραίτητα μέτρα για τη μεταβίβαση της ευθύνης για τη διαχείριση των λειτουργιών του Συστήματος Ονομάτων Τομέα που σήμερα εκτελούνται από την κυβέρνηση των ΗΠΑ ή για λογαριασμό της, σε μια μη κερδοσκοπική οντότητα του ιδιωτικού τομέα».

Μέχρι τον Οκτώβριο του 2000, ο oργανισμός ICANN θα πρέπει να έχει αναλάβει την αρμοδιότητα για τον συντονισμό της διαχείρισης του Συστήματος Ονομάτων Τομέα, την εκχώρηση χώρων διευθύνσεων πρωτοκόλλων Διαδικτύου, τον συντονισμό των νέων παραμέτρων πρωτοκόλλων Διαδικτύου και τη διαχείριση του συστήματος εξυπηρετητή ονομάτων πυρήνα του Διαδικτύου. Αν και το χρονικό όριο του Οκτωβρίου 2000 φαινόταν απομακρυσμένο όταν δημοσιεύθηκε η Λευκή Βίβλος των ΗΠΑ, ενόψει των μέχρι τώρα καθυστερήσεων είναι σήμερα μια προθεσμία που αποτελεί πρόκληση για όλους τους ενδιαφερομένους. Μέχρι το τέλος του 1999 είχε ήδη επιτευχθεί σημαντική πρόοδος, αν και στο πλαίσιο των συμφωνιών του με τον oργανισμό ICANN και το NSI, το υπουργείο Εμπορίου των ΗΠΑ διατήρησε σε σημαντικό βαθμό την άμεση εξουσία επί του ICANN. Δεν είναι σαφές το πώς και πότε ακριβώς η κυβέρνηση των ΗΠΑ θα απαλλαγεί από αυτές τις εξουσίες. Στην περίπτωση αυτή, θα εξακολουθεί να υπάρχει το ζήτημα του σε ποιο βαθμό και με ποιο τρόπο μπορεί να ασκείται η απαραίτητη εποπτεία δημόσιας πολιτικής των σημαντικών λειτουργιών του ICANN. Η Επιτροπή έχει επιστήσει την προσοχή του Υπουργείου Εμπορίου των ΗΠΑ στη σημασία της έγκαιρης επίλυσης αυτών των προβλημάτων.

Ένα αρχικό συμβούλιο του ICANN, με δέκα μέλη, ορίστηκε στα τέλη του 1998 και ο νέος οργανισμός άρχισε τις εργασίες του [5]. Εννέα επιπλέον μέλη του συμβουλίου εκλέχθηκαν στα τέλη του 1999 [6]. Το προσωπικό του ICANN αποτελείται σήμερα από μόνο Αμερικανούς που εδρεύουν στις ΗΠΑ [7]. Τώρα θα ήταν η κατάλληλη εποχή να αρχίσει ο ICANN να διαφοροποιεί τη σύνθεση του ανώτερου προσωπικού του που είναι υπεύθυνο για τη διαμόρφωση πολιτικής. Αυτό θα πρέπει να είναι έργο προτεραιότητας για τον μόνιμο ΓΔ, που θα οριστεί στο εγγύς μέλλον.

[5] . Βλέπε: http://www.icann.org and http://www.iana.org

[6] . Η σημερινή οργάνωση του ICANN παρουσιάζεται στο Παράρτημα της παρούσας Ανακοίνωσης.

[7] . Περιλαμβάνεται το πρώην προσωπικό της IANA στο Λος Άντζελες, Καλιφόρνια και ένα μέρος του προσωπικού του Berkman Center στη νομική σχολή του Harvard, στο Cambridge της Μασαχουσέτης.

2.1.1 Χρηματοδότηση του ICANN

Μετά τη συνεδρίασή του στο Santiago τον Αύγουστο του 1999, ο oργανισμός ICANN συγκάλεσε μια Επιχειρησιακή Ομάδα που αποτελείται από δέκα εκπροσώπους των μητρώων διευθύνσεων ΙΡ του Διαδικτύου και των μητρώων και αρχειοφυλάκων ονομάτων τομέα για να εξεταστούν μόνιμες πηγές χρηματοδότησης για τον oργανισμό ICANN. Στο Λος Άντζελες, το Συμβούλιο του ICANN ενέκρινε τις συστάσεις της Επιχειρησιακής Ομάδας και την εφαρμογή τους κατά το έτος που αρχίζει την 1η Ιουλίου του 1999. Οι συστάσεις τους καλύπτουν την αρχή της κάλυψης του κόστους που είναι κατάλληλη για έναν μη κερδοσκοπικό οργανισμό, βελτιώσεις στη διεργασία διαμόρφωσης του προϋπολογισμού του ICANN και την κατανομή του προϋπολογισμού σε διάφορες κατηγορίες συνεισφερόντων. Σ' αυτές περιλαμβάνονται:

(i) μητρώα ονομάτων τομέα (ii) αρχειοφύλακες ονομάτων τομέα, και (iii) μητρώα διευθύνσεων IP.

Οι αναλογίες για το τρέχον μεταβατικό οικονομικό έτος είναι: 55% για το μητρώο και τους αρχειοφύλακες gTLD, 35% για τα μητρώα ccTLD, και 10% για τα μητρώα διευθύνσεων IP. Θα πρέπει να αναπτυχθούν δίκαιες και αναλογικές μέθοδοι στο εσωτερικό της κάθε χρηματοδοτικής κατηγορίας. Όσον αφορά τα μητρώα ccTLD, η ICANN-GAC συνέστησε να συμπεριλαμβάνονται αυτές οι διευθετήσεις χρηματοδότησης στις συμφωνίες που θα συναφθούν μεταξύ του ICANN και των σχετικών οργανισμών μητρώων.

Εν τούτοις, η κατανομή της χρηματοδότησης μεταξύ των μητρώων ονομάτων τομέα και των μητρώων ΙΡ μπορεί να βελτιωθεί. Ο πιο δίκαιος και ανώδυνος τρόπος συγκέντρωσης της απαραίτητης χρηματοδότησης μακροπρόθεσμα θα ήταν η επιβολή μιας μικρής επιβάρυνσης για τη χρήση όλων των (υπαρχόντων και μελλοντικών) εκχωρουμένων ομάδων διευθύνσεων ΙΡ. Αυτό θα μπορούσε επίσης να αποτελέσει ένα μικρό κίνητρο για την πιο αποτελεσματική χρήση των εκχωρουμένων ομάδων διευθύνσεων ΙΡ μελλοντικά. Η χρηματοδότηση του ICANN δεν θα πρέπει να συνδεθεί με λίγα μεγάλα μητρώα ονομάτων τομέα. Επιπλέον, ορισμένα μικρά μητρώα ονομάτων τομέα, ιδιαίτερα στις αναπτυσσόμενες χώρες, έχουν πολύ λίγους πόρους. Πράγματι, ο oργανισμός ICANN μπορεί να αντιμετωπίσει ορισμένες δυσκολίες όσον αφορά την είσπραξη αυτών των συνεισφορών από όλα τα μητρώα ccTLD σε όλο τον κόσμο. Τα εθνικά μητρώα διαβεβαίωσαν τα μέλη της Συμβουλευτικής Επιτροπής Κυβερνήσεων (GAC) της ΕΕ ότι το πρόβλημα αυτό δεν θα υπάρξει στην Ένωση.

Το Συμβούλιο του ICANN θεωρεί ότι οι οργανισμοί υποστήριξής του και το σώμα των μελών «επικρατείας» θα πρέπει να είναι οικονομικά ανεξάρτητοι. Ορισμένες δραστηριότητες, όπως η επεξεργασία των αιτήσεων διαπίστευσης αρχειοφυλάκων, θα πρέπει να επισημανθούν για ειδική χρηματοδότηση έτσι ώστε στην οικονομική δομή του ICANN να μην παρεισφρήσουν ανεπιθύμητες επιδοτήσεις.

2.1.2 Σώμα μελών του ICANN

Σήμερα υπάρχει η πρόθεση να εκλεγούν οι εννέα Διευθυντές «επικρατείας» σε δύο στάδια, στο διάστημα 2000-2002. Δημιουργήθηκε πρόσφατα η δυνατότητα να γίνονται μέλη του ICANN και άτομα. Σήμερα αναπτύσσεται η μέθοδος εκλογής των μελών του συμβουλίου με ψηφοφορία σε απευθείας σύνδεση. Η μέθοδος αυτή θα πρέπει να υποστηρίζει το στόχο της συγκρότησης ενός ευρέως αντιπροσωπευτικού σώματος μελών, λαμβάνοντας δεόντως υπόψη τις πολιτιστικές και οικονομικές διαφορές στην παγκόσμια κοινότητα χρηστών και την ανάγκη προστασίας του οργανισμού από την επιβολή συμφερόντων μειοψηφίας.

Άλλες εναλλακτικές λύσεις που εξετάζονται περιλαμβάνουν την επιλογή των μελών "επικρατείας" του Συμβουλίου έμμεσα, από ένα εκλεγμένο συμβούλιο μελών, και την κράτηση πέντε εδρών του Συμβουλίου για εκλογή από τα μέλη που βρίσκονται στις γεωγραφικές περιφέρειες της δομής του ICANN.

Εξακολουθεί να υπάρχει ένας ανεκπλήρωτος στόχος για την Επιτροπή και τα κράτη μέλη, και συγκεκριμένα η τόνωση της ευρωπαϊκής συμμετοχής σ' αυτές τις "εκλογικές περιφέρειες" για τον DNSO. Οι χρήστες του διαδικτύου που παρέχουν υπηρεσίες στο κοινό όπως τα πανεπιστήμια, τα μουσεία, οι βιβλιοθήκες και οι τοπικές και περιφερειακές αρχές υποεκπροσωπούνται προς το παρόν στην μη εμπορική "εκλογική περιφέρεια". Οι επιχειρηματικοί χρήστες γενικά και ιδιαίτερα οι ΜΜΕ υποεκπροσωπούνται στην "εκλογική περιφέρεια" εμπορικών χρηστών.

2.1.3 Συμπέρασμα σχετικά με το σώμα μελών του ICANN

Η Επιτροπή παροτρύνει τα κράτη μέλη και το Ευρωπαϊκό Κοινοβούλιο να συμβάλουν στην ενθάρρυνση της ροής πληροφοριών σχετικά με τη διεργασία του ICANN, περιλαμβανόμενης της ιδιότητας του μέλους, προς όλες τις κατηγορίες των χρηστών του Διαδικτύου, και ιδιαίτερα τα άτομα και τους οργανισμούς που παρέχουν υπηρεσίες στο κοινό, για να εξασφαλιστεί επαρκές επίπεδο συμμετοχής και εκπροσώπησης των σχετικών συμφερόντων.

2.2 Συμβουλευτική Επιτροπή Κυβερνήσεων (GAC)

Σε ανταπόκριση, ως ένα βαθμό, στο ενδιαφέρον των δημοσίων αρχών σε παγκόσμια κλίμακα, συμπεριλαμβανομένης της ΕΕ, οι Κανονισμοί του ICANN προβλέπουν μια Συμβουλευτική Επιτροπή Κυβερνήσεων (Governmental Advisory Committee /GAC) η οποία

«εξετάζει και παρέχει συμβουλές σχετικά με τις δραστηριότητες του Οργανισμού εφόσον αυτές σχετίζονται με τις ανησυχίες των κυβερνήσεων, ιδιαίτερα για ζητήματα στα οποία μπορεί να υπάρχει αλληλεπίδραση μεταξύ των πολιτικών και των διαφόρων κανονισμών του Οργανισμού αφενός και των διεθνών συμφωνιών αφετέρου».

Η Επιτροπή και τα κράτη μέλη συμμετέχουν στις εργασίες της Συμβουλευτικής Επιτροπής Κυβερνήσεων. Η GAC εξέδωσε Λειτουργικές Αρχές που είναι συνεπείς με τους στόχους που προέβλεπε αρχικά για τον φορέα αυτό η ΕΕ [8]. Η GAC έχει ήδη παράσχει συμβουλές στο Συμβούλιο του ICANN για ζητήματα όπως επίλυση διαφορών, η γεωγραφική ποικιλομορφία και οι πολιτικές για μητρώα ccTLD. Η συμμετοχή της ΕΕ σ' αυτές τις διαπραγματεύσεις συντονίζεται εκ των προτέρων μέσω της άτυπης ομάδας εργασίας για το Διαδίκτυο που συγκαλεί περιοδικά η Επιτροπή, καθώς και μέσω της ομάδας τηλεπικοινωνιών του Συμβουλίου. Βάσει του πεδίου αρμοδιοτήτων και της λειτουργίας της ICANN-GAC μπορούν να διατυπωθούν διάφορα σχόλια:

[8] . Βλέπε: http://www.noie.gov.au/docs/GAC_Operating_Principles.htm

(1) Η GAC του ICANN είναι ανοικτή για όλες τις κυβερνήσεις [9]. σήμερα υπάρχουν περίπου 35 μέλη. Η Επιτροπή έχει την πρόθεση να συνεχίσει να προωθεί και να διευκολύνει την παγκόσμια συμμετοχή στην GAC του ICANN μέσω των διμερών σχέσεων της Ένωσης σε παγκόσμια κλίμακα. Η GAC περιλαμβάνει σήμερα ως μέλη ένα περιορισμένο αριθμό διεθνών οργανισμών που έχουν άμεσο ενδιαφέρον για τις πολιτικές του ICANN όπου περιλαμβάνονται η ITU, ο WIPO και ο ΟΟΣΑ.

[9] . Δυνατότητα συμμετοχής στην Συμβουλευτική Επιτροπή Κυβερνήσεων θα υπάρχει για όλες τις εθνικές κυβερνήσεις. Δυνατότητα συμμετοχής θα υπάρχει επίσης για ξεχωριστές οικονομίες όπως αναγνωρίζονται σε διεθνή φόρουμ, καθώς και για πολυεθνικούς κυβερνητικούς οργανισμούς και οργανισμούς βάσει συνθήκης, μετά από πρόσκληση της Συμβουλευτικής Επιτροπής Κυβερνήσεων μέσω του προέδρου της, ή πρόσκληση του Συμβουλίου του ICANN. (κανονισμοί του ICANN, Τμήμα 3α.)

(2) Η GAC έχει μόνο συμβουλευτικό ρόλο. Γενικά, οι κυβερνήσεις δεν φαίνεται ότι επιθυμούν να ασκούν έναν περισσότερο διευθυντικό ρόλο διαμόρφωσης αποφάσεων στην οργάνωση και τη διαχείριση της υποδομής του Διαδικτύου. Κατά συνέπεια, υποστηρίζουν γενικά τη θέση της κυβέρνησης των ΗΠΑ στο ζήτημα αυτό. Επιπλέον, το Συμβούλιο του ICANN ανταποκρίνεται στην πράξη στις συμβουλές της GAC. Δεν προέκυψε μέχρι σήμερα διάσταση απόψεων που θα μπορούσε να δοκιμάσει την προθυμία των κυβερνήσεων να αποδέχονται έναν - επίσημα - δευτερεύοντα ρόλο Εντούτοις, αν ο oργανισμός ICANN επεκτείνει την επιρροή του σιωπηρώς ή εκ των πραγμάτων σε άλλους τομείς πολιτικής στους οποίους οι κυβερνήσεις θα θεωρήσουν ότι τα συμφέροντα του ευρέως κοινού τους επηρεάζονται, ή σε περίπτωση σημαντικής διαφωνίας μεταξύ του Συμβουλίου και της GAC, η σημερινή σχέση θα πρέπει πιθανώς να επανεξεταστεί.

(3) Οι Λειτουργικές Αρχές της GAC περιλαμβάνουν την εξής περιγραφή των στόχων πολιτικής της.

Ασφαλή, αξιόπιστη και οικονομική λειτουργία του Διαδικτύου, όπου θα περιλαμβάνεται η αδιάλειπτη λειτουργία και η καθολική δυνατότητα σύνδεσης.

στιβαρή ανάπτυξη του Διαδικτύου, για το ευρύτερο κοινό συμφέρον, για κρατικούς, ιδιωτικούς, εκπαιδευτικούς και εμπορικούς σκοπούς σε παγκόσμια κλίμακα.

διαφάνεια και πρακτικές αποφυγής διακρίσεων στο ρόλο του ICANN όσον αφορά την κατανομή ονομάτων και διευθύνσεων στο Διαδίκτυο.

αποτελεσματικό ανταγωνισμό σε όλα τα σχετικά επίπεδα δραστηριότητας και συνθήκες θεμιτού ανταγωνισμού, που θα εξασφαλίσουν οφέλη σε όλες τις κατηγορίες χρηστών στα οποία θα περιλαμβάνονται η μεγαλύτερη δυνατότητα επιλογής, οι χαμηλότερες τιμές και οι καλύτερες υπηρεσίες. δίκαιες πρακτικές πληροφόρησης, όπου περιλαμβάνεται ο σεβασμός της ιδιωτικής ζωής και ζητήματα καταναλωτών. και ελευθερία της έκφρασης.»

Αυτές οι φιλόδοξες αρχές δεν θα εκπληρωθούν αυτομάτως ή αυθορμήτως στην Ευρώπη, πόσο μάλλον παγκοσμίως. Οι συμφωνηθέντες στόχοι δημόσιας πολιτικής προϋποθέτουν συντονισμένες προσπάθειες όλων των συμμετεχόντων στο Διαδίκτυο. Στην Ευρώπη, αυτό θα έχει ιδιαίτερα κρίσιμη σημασία κατά τα επόμενα δύο ή τρία χρόνια, λόγω του κύματος νέων απαιτήσεων και ευκαιριών που υλοποιούνται σήμερα στο δίκτυο. Είναι σημαντικό να αναγνωριστεί ότι ο αποτελεσματικός συντονισμός των λειτουργιών υποδομής του Διαδικτύου από ο oργανισμός ICANN αποτελεί την κρίσιμης σημασίας βάση πολλών άλλων στόχων και προσδοκιών στο ευρύτερο πλαίσιο των πολιτικών των σχετικών με το Διαδίκτυο ιδιαίτερα για την κοινωνία των πληροφοριών, το ηλεκτρονικό εμπόριο και τις επικοινωνίες.

Ως συμπέρασμα, ακόμη και με την στενά περιορισμένη εντολή τους, συμβαίνει ήδη να λαμβάνουν ο oργανισμός ICANN και η GAC αποφάσεις που κανονικά θα τις ελάμβαναν οι ίδιες οι κυβερνήσεις στο πλαίσιο διεθνών οργανισμών.

Προς το παρόν, φαίνεται ότι υπάρχει συναίνεση όσον αφορά το γεγονός ότι η φύση του Διαδικτύου και η ταχύτητα των γεγονότων αποκλείουν την προσέγγιση αυτή και ότι η σημερινή αυτορυθμιζόμενη δομή, ενισχυμένη από την ενεργή εποπτείας εκ μέρους της δημόσιας πολιτικής, είναι η καλύτερη διαθέσιμη λύση.

3 διευθυνσιοδοτηση στο διαδικτυο

Αν και, για ευκολία των χρηστών, τα ονόματα του Διαδικτύου αντιπροσωπεύονται συνήθως με ονόματα τομέων με τη μορφή κειμένου όπως europa.cec.eu.int, οι βασικές διευθύνσεις που χρησιμοποιούνται για τη δρομολόγηση των δεδομένων από έναν ξένιο υπολογιστή σε άλλον είναι αριθμητικές. [10]. Όλες οι εφαρμογές του Διαδικτύου, σημερινές και μελλοντικές, στηρίζονται σ' αυτές τις διευθύνσεις. Ο χώρος διευθύνσεων IPv4 δεχόταν όλο και μεγαλύτερη πίεση λόγω της αύξησης της χρήσης του Διαδικτύου από αυξανόμενους αριθμούς ατόμων, οργανισμών και εφαρμογών, όπου περιλαμβάνεται ένα ευρύ φάσμα κινητών ηλεκτρονικών συσκευών και της μετάβασης σε μόνιμες αντί για προσωρινές συνδέσεις. Κατά συνέπεια, σχεδόν οποιαδήποτε συσκευή ή λειτουργία επικοινωνιών που συνδέεται με όλες τις πτυχές του βίου και της κοινωνίας θα συνδέεται με διευθύνσεις του Διαδικτύου. Σήμερα υπάρχουν ενδείξεις ότι οι απαιτήσεις για διευθύνσεις IP για κινητές επικοινωνίες θα επιταχυνθούν σημαντικά. Αυτό είναι επιχείρημα τόσο για την πιο αποτελεσματική χρήση των υπαρχουσών ομάδων διευθύνσεων IPv4 και για την πρόωρη εισαγωγή της επόμενης γενιάς διευθύνσεων IPv6 που βασίζονται σε αριθμούς 128 δυφίων.

[10] . Οι διευθύνσεις αυτές γράφονται συνήθως με δεκαδική γραφή με τελείες. Το κάθε δυφίο γράφεται ως δεκαδικός αριθμός από το 0 ως το 255 και η κάθε τιμή χωρίζεται από τελεία (π.χ. 130.50.15.6).

Στις ομάδες διευθύνσεων ΙΡ δεν είναι ενσωματωμένα δικαιώματα ιδιοκτησίας: θεωρούνται ότι είναι για κοινή χρήση. Οι οικονομικοί και άλλοι όροι και συνθήκες για την εκχώρηση ομάδων διευθύνσεων ΙΡ, τόσο άμεσα όσο και έμμεσα, δεν έχουν ακόμη καθοριστεί, έχοντας υπόψη ότι αυτό μπορεί να επηρεάσει την ικανότητα των περιφερειακών μητρώων ΙΡ να συμβάλουν καταλλήλως στη χρηματοδότηση του ICANN μελλοντικά.

Η εκχώρηση διευθύνσεων ΙΡ πρέπει να σέβεται τις αρχές ομαδοποίησης που διευκολύνουν την αποτελεσματική δρομολόγηση της κίνησης ΙΡ. Έχει κρίσιμη σημασία να υπάρχει αυτόνομη και ουδέτερη διαχείριση των διευθύνσεων ΙΡ, προς όφελος μιας ανοικτής και ανταγωνιστικής αγοράς για όλες τις σημερινές και τις μελλοντικές υπηρεσίες τις βασισμένες στο διαδίκτυο. Ένα ευρύ φάσμα νέων και δυνητικών χρηστών του συστήματος διευθυνσιοδότησης ΙΡ εξέφρασαν πρόσφατα ιδιαίτερο ενδιαφέρον για τις πολιτικές του ASO και τις λειτουργίες των Περιφερειακών Μητρώων. Το Συμβούλιο του ICANN συνέστησε μια Ειδική Ομάδα Εργασίας που περιλαμβάνει όλα τα μέρη που έχουν δηλώσει ότι ενδιαφέρονται, η οποία θα εξετάσει την πολιτική διευθυνσιοδότησης ΙΡ στο πλαίσιο του ASO και θα υποβάλει έκθεση στο Συμβούλιο στα μέσα του 2000.

3.1 Συμπεράσματα για τη Διευθυνσιοδότηση IP

Το σύστημα διευθυνσιοδότησης IP, το οποίο διαχειρίζονται ο ICANN και τα περιφερειακά μητρώα, αποτελεί τη βάση για τις απαιτήσεις διευθυνσιοδότησης όλων των υπηρεσιών που βασίζονται στο Διαδίκτυο. Κατά συνέπεια, η Επιτροπή προτίθεται να αναλάβει τα εξής:

* παρακολούθηση των εξελίξεων στον oργανισμό ICANN και στους φορείς που τον απαρτίζουν, καθώς και των πολιτικών που αναπτύσσονται, δεδομένου ότι η εκχώρηση των διευθύνσεων αυτών θα έχει άμεσες συνέπειες για την εφικτότητα και τα οικονομικά χαρακτηριστικά της δρομολόγησης και επομένως για την αποτελεσματικότητα του περιβάλλοντος του Διαδικτύου,

* ενθάρρυνση των νέων "εκλογικών περιφερειών", συμπεριλαμβανομένου του δημοσίου τομέα, να ορίσουν και να αναπτύξουν τις απαιτήσεις τους,

* ενθάρρυνση της έγκαιρης μετάβασης στο IPv6, ιδιαίτερα στα Ευρωπαϊκά θεσμικά όργανα και τις δημόσιες διοικήσεις των κρατών μελών,

* διευκόλυνση της παγκόσμιας επέκτασης του Διαδικτύου, ιδιαίτερα στις αναπτυσσόμενες χώρες, με τη μετάβαση από συστήματα διευθυνσιοδότησης IPv4 σε IPv6,

* στο πλαίσιο των σχετικών ερευνητικών σχεδίων της ΕΕ, προώθηση της ανάπτυξης και της χρήσης IPv6 και τεχνολογιών επόμενης γενιάς του Διαδικτύου γενικότερα.

* Ενθάρρυνση της ανάπτυξης και της εφαρμογής βελτιωμένων μελλοντικών συστημάτων ονοματοδοσίας και διευθυνσιοδότησης, περιλαμβανόμενων των υπηρεσιών αναζήτησης στο Διαδίκτυο και ευρετηρίου και των τεχνολογιών δρομολόγησης.

Τα κράτη μέλη παροτρύνονται να υποστηρίξουν την εφαρμογή διευθυνσιοδότησης του Διαδικτύου επόμενης γενιάς στις δημόσιες διοικήσεις τους.

Συμπληρωματικές πληροφορίες σχετικά με τη διευθυνσιοδότηση ΙΡ και τον ASO παρουσιάζονται στο παράρτημα της παρούσας ανακοίνωσης.

4 πρωτοκολλα Διαδικτυου

Τα πρωτόκολλα του Διαδικτύου επιτρέπουν στις διαφορετικές οντότητες του Διαδικτύου να εργάζονται από κοινού για την εξασφάλιση της μεταφοράς των δεδομένων μεταξύ μηχανών και την παρουσίασή τους στις εφαρμογές τις οποίες βλέπει πράγματι ο χρήστης [11]. Η ανάπτυξη νέων πρωτοκόλλων και, φυσικά, η κατάλληλη εφαρμογή τους σε λογισμικό έχει θεμελιώδη σημασία για την ανάπτυξη νέων υπηρεσιών στο Διαδίκτυο και αποκτά μεγαλύτερη σημασία όσο αυξάνεται το φάσμα των εφαρμογών που συνδέονται με το Διαδίκτυο. Τα πρωτόκολλα του Διαδικτύου αναπτύσσονται κυρίως μέσω της Επιχειρησιακής Ομάδας Τεχνικής Διαδικτύου (Internet Engineering Task Force /IETF), αν και στις εργασίες συμμετέχουν και άλλοι φορείς, όπως το World Wide Web Consortium. [12]

[11] . Παραδείγματα πρωτοκόλλων του διαδικτύου είναι τα: TCP (Transmission Control Protocol), http (Hypertext Transfer Protocol), και ftp (file transfer protocol).

[12] . Το Συμβούλιο Αρχιτεκτονική του Διαδικτύου (Internet Architecture Board - IAB) εκχώρησε τα συγγραφικά δικαιώματα των RFC της IANA και του IETF στην Κοινωνία του Διαδικτύου. Οι προδιαγραφές αυτές είναι διαθέσιμες για χρήση δωρεάν.

Ο Οργανισμός Υποστήριξης Πρωτοκόλλων του ICANN (PSO) ασχολείται με τα ανωτέρω τεχνικά πρότυπα και έχει την κύρια ευθύνη για την ανάπτυξη και διατύπωση συστάσεων για ουσιαστικές πολιτικές στον τομέα της εκχώρησης παραμέτρων πρωτοκόλλων και είναι ο θεματοφύλακας της ανεκτίμητης κληρονομιάς των ανοικτών προδιαγραφών και προτύπων του Διαδικτύου, που είναι ανεξάρτητα από τα λειτουργικά συστήματα και τους φορείς που χρησιμοποιούν οι τελικοί χρήστες του Διαδικτύου. Έχει κρίσιμη σημασία η διατήρηση και η ανάπτυξη όλων των επιπέδων των υπηρεσιών και της υποδομής της κληρονομιάς αυτής από το IETF και την IANA. Ο PSO και, τελικά, το Συμβούλιο του ICANN έχουν πολύ σημαντική διεθνή ευθύνη ως προς το ζήτημα αυτό.

Η όλο και περισσότερο εμπορική χρήση του Διαδικτύου και ο ανταγωνισμός μεταξύ φορέων και παρόχων υπηρεσιών δεν θα πρέπει να κατά κανένα τρόπο να χρησιμεύσει ως πρόφαση για ιδιότητες ή κλειστές διεπαφές. Αυτό θα θέσει σε κίνδυνο τη σημερινή καθολική διαλειτουργικότητα του παγκοσμίου Διαδικτύου.

4.1 Συμπεράσματα για τα πρωτόκολλα του Διαδικτύου

Η Ευρωπαϊκή Ένωση έχει μακροχρόνιο συμφέρον στις πτυχές τυποποίησης των τεχνολογιών των πληροφοριών από την άποψη της διαλειτουργικότητας και του θεμιτού ανταγωνισμού. Όσο εξελίσσονται οι τεχνολογίες αυτές σε παγκόσμιο επίπεδο, ιδιαίτερα στο πλαίσιο του Διαδικτύου, η Επιτροπή προτίθεται:

* να συνεχίσει την ενθάρρυνση της ευρωπαϊκής βιομηχανικής και τεχνικής υποστήριξης και της συμμετοχής στον PSO και τους φορείς που τον απαρτίζουν.

* να υποστηρίξει τη διεθνή συνεργασία μεταξύ των φορέων τυποποίησης, συμπεριλαμβανομένου του PSO.

* να ενθαρρύνει, στο εσωτερικό της Ευρώπης, την αύξηση της συνειδητοποίησης και της χρήσης των πρωτοκόλλων που αναπτύσσονται.

* να ενθαρρύνει την ενίσχυση της συμμετοχής στη διεργασία ανάπτυξης πρωτοκόλλων εκ μέρους των οργανισμών που συμμετέχουν σε συναφή ερευνητικά σχέδια της ΕΕ.

* να εξασφαλίσει τη διατήρηση και την ενίσχυση της σημερινής ουδετερότητας των προτύπων του Διαδικτύου μεταξύ εναλλακτικών λειτουργικών συστημάτων και άλλων φορέων, ιδιαιτέρως ενόψει του αυξανομένου ενδιαφέροντος για το Ανοικτό Λογισμικό εκ μέρους των χρηστών.

Συμπληρωματικές πληροφορίες σχετικά με τα πρωτόκολλα του Διαδικτύου και τον PSO παρουσιάζονται στο παράρτημα της παρούσας ανακοίνωσης.

5 ονοματα τομεων

Τα Ονόματα Τομέα είναι ονόματα με τα οποία μπορούν να επισημαίνονται εύκολα οι ιστοσελίδες στο Διαδίκτυο, π.χ. europa.eu.int, σε αντίθεση με το αριθμητικό σύστημα διευθυνσιοδότησης ΙΡ που χρησιμοποιείται για επικοινωνία στο δίκτυο. Ένας περιορισμένος αριθμός γενικού χαρακτήρα τομέων ανωτάτου επίπεδου (gTLD) χρησιμοποιούνται σήμερα σε παγκόσμια κλίμακα: είναι οι .COM, .NET και .ORG [13]. Περίπου 230 άλλα μητρώα σε εθνικό ή εδαφικό επίπεδο τηρούν παρόμοια συστήματα ονομάτων υπό έναν κωδικό χώρας, (μητρώα ccTLD) όπως .ES ή .DE, και .US

[13] . Άλλοι TLD είναι οι .GOV, .MIL (αποκλειστική χρήση της κυβέρνησης των ΗΠΑ) .INT, .EDU (αποκλειστική χρήση των αμερικανικών πανεπιστημίων).

Ιστορικά, η Αρχή Εκχωρήσεως Αριθμών Διαδικτύου, IANA, και τώρα ο oργανισμός ICANN, έφερε την πλήρη ευθύνη για τη διοίκηση των ονομάτων αυτών. Οι λειτουργίες αυτές περιλαμβάνουν τη μεταβίβαση αρμοδιότητας για την εκχώρηση gTLD και ccTLD με βάση τις αρχές που αναπτύχθηκαν στην Αίτηση Σχολιασμού (RFC) 920 (1984) και RFC 1591 (1994). Αυτές οι RFC παρέχουν πληροφορίες για την διάρθρωση των ονομάτων στο Σύστημα Ονομάτων Τομέα (Domain Name System-DNS) και για τη διοίκηση των τομέων.

Οι εργασίες του ICANN στον τομέα αυτόν υποστηρίζονται από τον Οργανισμό Υποστήριξης Ονομάτων Τομέα (Domain Name Supporting Organisation-DNSO), που αποτελείται από ένα συμβούλιο ονομάτων και μία γενική συνέλευση και θα πρέπει να περιλαμβάνει επτά «εκλογικές περιφέρειες», όπου θα περιλαμβάνονται αρχειοφύλακες, μητρώα gTLD, μητρώα ccTLD, επιχειρηματικοί χρήστες, μη εμπορικοί χρήστες, πάροχοι υπηρεσιών και συμφέροντα Πνευματικής Ιδιοκτησίας.

5.1 Ο ανταγωνισμός στην αγορά τήρησης Μητρώων Τομέων Ανωτάτου Επιπέδου

Μία από τις κύριες λειτουργίες του Νέου Οργανισμού, που περιγράφεται στη Λευκή Βίβλο των ΗΠΑ του 1998, και ο οποίος σήμερα ονομάζεται ICANN, ήταν η εισαγωγή του ανταγωνισμού στην αγορά τήρησης μητρώων για ονόματα τομέων gTLD, όσον αφορά τόσο τους Αρχειοφύλακες όσο και τα Μητρώα gTLD.

Στο ζήτημα του ανταγωνισμού μεταξύ Αρχειοφυλάκων, ο oργανισμός ICANN έχει πραγματοποιήσει σημαντική πρόοδο όπως περιγράφεται παρακάτω. Στο ζήτημα της δημιουργίας εναλλακτικών λύσεων για τους υπάρχοντες gTLD, ο oργανισμός ICANN έχει παρουσιάσει ελάχιστη πρόοδο μέχρι σήμερα και εξακολουθούν να υπάρχουν ουσιαστικές δυσκολίες προς επίλυση για να καταστεί δυνατή η επίτευξη συναίνεσης για τη δημιουργία νέων gTLD. Το ζήτημα εξετάζεται στον DNSO και από το συμβούλιο του ICANN. Στο πλαίσιο αυτό, προτάθηκε επίσης η δημιουργία, από τον oργανισμό ICANN, ενός αποκλειστικά μη εμπορικού TLD, στον οποίο οι καταχωρίσεις ατόμων θα μπορούσαν να έχουν κάποιο βαθμό ανωνυμίας, που δεν θα ήταν κατάλληλος για εμπορικά ονόματα τομέων.

Εν τω μεταξύ, θα πρέπει να σημειωθεί ότι το μητρώο NSI επιβεβαίωσε πρόσφατα ότι δεν εφαρμόζει πλέον καμία διάκριση στην πολιτική καταχώρισης και τα κριτήρια καταλληλότητας για τα μητρώα .COM, .NET και .ORG αντιστοίχως. Από την άποψη της Επιτροπής, αυτό αποτελεί μια χαμένη ευκαιρία για τη διαχείριση του διαθέσιμου χώρου ονομάτων τομέα με υπεύθυνο και αποτελεσματικό τρόπο.

5.2 Νέοι γενικού χαρακτήρα Τομείς Ανωτάτου Επιπέδου (gTLD)

Αν και η δημιουργία πρόσθετων Μητρώων gTLD βρισκόταν στην ημερήσια διάταξη της κοινότητας του Διαδικτύου από το 1996 τουλάχιστον και συζητούνται από τότε διάφορες εναλλακτικές προσεγγίσεις, δεν έχει επιτευχθεί συναίνεση. Στις αρχές του 1997, η Διεθνής Ειδική Επιτροπή (International Ad-Hoc Committee /IAHC) πρότεινε τη δημιουργία επτά νέων gTLDs. Αυτές θα λειτουργούν μέσω του προτεινόμενου Μητρώου CORE. Η πρόταση αυτή εξασφάλισε σημαντική υποστήριξη, αλλά επίσης αντιμετώπισε αρκετή αντίθεση στις Ηνωμένες Πολιτείες ώστε να προκαλέσει την αρχική έρευνα εκ μέρους του υπουργείου Εμπορίου των ΗΠΑ τον Ιούνιο του 1997 και την Πράσινη και τη Λευκή Βίβλο που ακολούθησαν. Μια αντιπρόταση στην Πράσινη Βίβλο των ΗΠΑ του Φεβρουαρίου 1998, σύμφωνα με την οποία η κυβέρνηση των ΗΠΑ θα εκχωρούσε η ίδια ορισμένους νέους gTLD, δέχθηκε κριτική από την ΕΕ γιατί έτεινε να επιβεβαιώνει την εξουσία και την δικαιοδοσία των ΗΠΑ στα ζητήματα αυτά. Η Λευκή Βίβλος των ΗΠΑ πρότεινε να εξετάσει το αρχικό Συμβούλιο του ICANN την πιθανότητα ανάγκης για νέους TLD και θα θεσπίσει ένα σύστημα τυπικών προσόντων για τα Μητρώα και τους Αρχειοφύλακες DNS σε υπάρχοντες και νέους TLD. Εν τω μεταξύ, το ευρύ φάσμα ονομάτων που έχουν ήδη καταχωριστεί στο .COM κ.τ.λ. φαίνεται ότι ήδη περιορίζει τη δυνατότητα καταχώρισης διευθύνσεων και σύντομων διευθύνσεων με νόημα, τουλάχιστον στην αγγλική γλώσσα [14].

[14] . Το Wired News Survey που δημοσιεύθηκε στις 14 Απριλίου 1999 διαπίστωσε ότι από τις 25.500 αγγλικές λέξεις που εμφανίζονται στα συνήθη λεξικά, μόνο 1.760 ήταν ελεύθερες στον τομέα .COM. Την εποχή εκείνη είχαν καταχωριστεί μόνο περίπου 7,5 εκατ. ονόματα τομέων. Περισσότερα από 3 εκατ. καταχωρίστηκαν κατά τους πέντε επόμενους μήνες. Ενδιάμεση έκθεση Report of Working Group C of the ICANN/DNSO, σελίδα 10. Βλέπε: http://www.dnso.org/dnso/notes/19991023.NCwgc-report.html

Το ζήτημα του εάν, πώς και πότε θα καθιερωθούν νέοι gTLDs αντιμετωπίστηκε στο πλαίσιο των ομάδων εργασίας του DNSO και εκδόθηκε μια ενδιάμεση έκθεση που παρέχει μια επισκόπηση των διαθέσιμων εναλλακτικών λύσεων χωρίς να διατυπώνει συστάσεις [15]. Το Μάρτιο του 2000, το συμβούλιο του ICANN ζήτησε από το προσωπικό του να συντάξει μια έκθεση πριν από τα μέσα του Ιουλίου, με βάση την οποία θα μπορούσε να ενεργήσει στις επόμενες συνεδριάσεις του συμβουλίου στη Yokohama, λαμβάνοντας υπόψη συμβουλές από το Συμβούλιο Ονομάτων.

[15] . http://www.dnso.org/dnso/notes/19991023.NCwgc-report.html

Η ICANN-GAC υποστήριξε την προσέγγιση αυτή, δηλώνοντας τα εξής:

Όσον αφορά την δυνατότητα επέκτασης του χώρου ονομάτων τομέα, η προσθήκη νέων gTLD θα πρέπει να γίνει με περίσκεψη και μέσω μιας διεργασίας βασισμένης στη συναίνεση. Θα πρέπει να εξεταστούν πλήρως νέοι gTLDs για συγκεκριμένες χρήσεις [16], καθώς και για καταχώρηση πιο γενικού χαρακτήρα ή "ανοικτή καταχώριση".

[16] . Η αναφορά σε νέους TLD για συγκεκριμένες χρήσεις παραπέμπει στην έννοια των "καταστατικών" TLD που θα λειτουργούν με βάση μια σαφώς καθορισμένη και δυνητικά περιοριστική πολιτική καταχωρήσεων, και θα είναι λιγότερο ανοικτή από τους υπάρχοντες gTLD.

Αναγνωρίζοντας τις ευθύνες του ICANN για την επίτευξη συναίνεσης στη δημιουργία τυχόν νέων gTLD, ο oργανισμός ICANN θα πρέπει κατά τη δημιουργία νέων gTLD να αποφύγει τους κωδικούς alpha-3 του ISO 3166-1. γνωστές και διάσημες περιοχές χωρών, περιοχών ή περιφερειακών γλωσσών ή ατόμων. καθώς και κωδικούς ISO 639 για την εκπροσώπηση γλωσσών, εκτός αν αυτό γίνεται σε συμφωνία με τις αρμόδιες κυβερνήσεις ή δημόσιες αρχές.

5.3 Διαπίστευση ανταγωνιστικών αρχειοφυλάκων στον oργανισμό ICANN

Ο oργανισμός ICANN εξέδωσε κατευθυντήριες γραμμές για τη διαπίστευση των πρώτων αρχειοφυλάκων και μια πολιτική που θα αναθεωρηθεί κατά το πρώτο εξάμηνο του 2000. Μέχρι την αρχική εισαγωγή ανταγωνιστικών υπηρεσιών τήρησης μητρώων τον Ιούνιο, οι υπηρεσίες τήρησης μητρώων στους τομείς .COM, .NET, και .ORG παρέχονταν αποκλειστικά από την Network Solutions, Inc., στο πλαίσιο μιας συμφωνίας συνεργασίας που είχε συναφή το 1992 με την κυβέρνηση των ΗΠΑ. Μέχρι το Φεβρουάριο του 2000, είχαν διαπιστευθεί από τον oργανισμό ICANN ως αρχειοφύλακες 110 εταιρείες, από τις οποίες 22 εδρεύουν στην Ευρώπη. [17] Οι αρχειοφύλακες εκχωρούν ονόματα τομέων με βάση την αρχή "όποιος προλάβει παίρνει", βασιζόμενοι σε μια κοινή βάση δεδομένων για να εξασφαλιστεί ότι το ζητούμενο όνομα είναι ελεύθερο.

[17] Για την λίστα βλέπε: http://www.icann.org/registrars/accredited-list.html

Στο πλαίσιο μιας συμφωνίας μεταξύ NSI και του υπουργείου Εμπορίου των ΗΠΑ, η διάρκεια ισχύος της συμφωνίας μητρώου της NSI είναι 4 έτη. Εάν το μητρώο της NSI διαχωριστεί πλήρως από τη λειτουργία αρχειοφύλακα μέσα σε 18 μήνες, και οι λειτουργίες μητρώου εκτελούνται από μια οντότητα που δεν θα υπάγεται σε έναν αρχειοφύλακα και δεσμεύεται να μην υπαχθεί ποτέ σε έναν αρχειοφύλακα, η διάρκεια μπορεί να παραταθεί για 4 επιπλέον έτη. Απαιτείται η έγκριση του υπουργείου Εμπορίου για τη μεταβίβαση των λειτουργιών μητρώου της NSI και για τον ορισμό ενός διάδοχου μητρώου εκ μέρους του ICANN.

Παρά τις συμφωνίες αυτές, η NSI υπέγραψε πρόσφατα συμφωνία με την VeriSign Corporation για συγχώνευση των δραστηριοτήτων τους. Το αποτέλεσμα της συμφωνίας είναι η εκτίμηση της αξίας της NSI σε 21 δισεκατ. δολάρια. Κατά τα φαινόμενα, δεν δόθηκε στο υπουργείο Εμπορίου των ΗΠΑ η ευκαιρία να εγκρίνει ή να μην εγκρίνει την μεταβίβαση των λειτουργιών μητρώου της NSI με αυτό τον τρόπο. Οι νέοι ιδιοκτήτες του μητρώου δεν έχουν ακόμη επιβεβαιώσει ότι έχουν την πρόθεση να προχωρήσουν στον πλήρη διαχωρισμό των λειτουργιών μητρώου και αρχειοφύλακα, όπως προβλέπεται σήμερα.

Η κύρια δραστηριότητα της VeriSign είναι η ψηφιακή πιστοποίηση, στην οποία κατέχει δεσπόζουσα θέση στην αγορά. Κατά συνέπεια, ανακύπτει το ζήτημα εάν είναι σωστό να συμπλέκονται με αυτόν τον τρόπο οι υπηρεσίες ονομάτων τομέα και οι υπηρεσίες ψηφιακής πιστοποίησης. Αν και η ΕΕ αναγνωρίζει τη σημασία της ψηφιακής πιστοποίησης ως μέρους της υποδομής για τις ηλεκτρονικές υποδομές και το εμπόριο, η ΕΕ, τόσο στο δημόσιο όσο και στον ιδιωτικό τομέα, δεν αποδέχθηκε να έχει η υπηρεσία της VeriSign προνομιακή θέση σ' αυτή τη νέα αγορά.

Εν τούτοις, η υψηλή εκτίμηση της αξίας της συμφωνίας NSI/VeriSign φαίνεται να σημαίνει ότι μπορεί να επιτευχθεί σημαντική προστιθέμενη αξία από τη συγχωνευθείσα εταιρεία μέσω της αξιοποίησης της πολύ μεγάλης βάσης δεδομένων καταχωρίσεων της NSI για την παροχή άλλων υπηρεσιών βασισμένων στο Διαδίκτυο, όπου προφανώς περιλαμβάνεται και η ψηφιακή πιστοποίηση. Το συναφές ερώτημα του πώς θα εξασφαλίσει η VeriSign το σεβασμό των ευρωπαϊκών νόμων και πολιτικών για την προστασία των δεδομένων στον τομέα αυτό παραμένει αναπάντητο.

Πριν από την προβλεπόμενη συγχώνευση / αγορά μεταξύ NSI και VeriSign, η Επιτροπή είχε αξιολογήσει τα αποτελέσματα των συμφωνιών του Νοεμβρίου 1999 από την άποψη της κοινοτικής πολιτικής ανταγωνισμού και συμπέρανε ότι ανταποκρίνονταν γενικά στα κύρια ζητήματα ανταγωνισμού που είχε επισημάνει η Επιτροπή. Κατά συνέπεια, η Επιτροπή έκλεισε τις έρευνές της στον τομέα αυτό. Εντούτοις, η Επιτροπή θα συνεχίσει να παρακολουθεί τις εξελίξεις λόγω της παγκόσμιας έκτασης των αγορών που επηρεάζονται από τις συμφωνίες αυτές, και πληροφόρησε σχετικά το υπουργείο Εμπορίου τον ΗΠΑ [18]. Αυτές οι νέες εξελίξεις ενισχύουν τη σημασία της διαρκούς παρακολούθησης των ζητημάτων αυτών από τις αρχές τις αρμόδιες για τον ανταγωνισμό, τόσο στην ΕΕ όσο και στις ΗΠΑ.

[18] . Επιστολή της 15.12 99 προς τον Υπουργό Εμπορίου των ΗΠΑ, κ. William Daley, από τον κ. Monti και τον κ. Liikanen, και απάντηση του κ. Daley της 3ης Μαρτίου 2000.

5.4 Άσκηση της εξουσίας του ICANN

Υπό τις συμφωνίες με το Υπουργείο Εμπορίου των ΗΠΑ και την NSI, ο oργανισμός ICANN έχει επίσης την υποχρέωση, έναντι του μητρώου και όλων των διαπιστευμένων αρχειοφυλάκων, να πληροί συγκεκριμένες διαδικαστικές απαιτήσεις που θα διέπουν την άσκηση της εξουσίας του, όσον αφορά ιδιαιτέρως την επίτευξη συναίνεσης.

Το υπουργείο Εμπορίου των ΗΠΑ επαναεπιβεβαίωσε επίσης τα δικαιώματά του για εποπτεία των πολιτικών του ICANN συμπεριλαμβανομένων τυχόν τροποποιήσεων των συμφωνιών μεταξύ ICANN και NSI. Επιπλέον, ο oργανισμός ICANN δεν θα συνάψει καμία συμφωνία με οποιοδήποτε διάδοχο μητρώο του NSI για τους TLD .COM, .NET. και .ORG χωρίς προηγούμενη έγκριση του υπουργείου εμπορίου των ΗΠΑ. Σε περίπτωση κατά την οποία το υπουργείο Εμπορίου των ΗΠΑ θα αποσύρει την αναγνώρισή του ICANN ή οποιασδήποτε διάδοχης ενότητας, ακυρώνοντας το Μνημόνιο Συμφωνίας που έχει υπογραφεί μεταξύ τους, ο oργανισμός ICANN συμφωνεί ότι θα εκχωρήσει στο υπουργείο Εμπορίου όλα τα δικαιώματα που έχει ο oργανισμός ICANN σε όλες τις υπάρχουσες συμβάσεις με μητρώα και αρχειοφύλακες.

Παρά το ευρύ πεδίο κάλυψης των εξουσιών και των αρμοδιοτήτων που επαναεπιβεβαίωσε πρόσφατα η κυβέρνηση των ΗΠΑ (Νοέμβριος 1999) το υπουργείο Εμπορίου των ΗΠΑ διαβεβαίωσε επανειλημμένα την Επιτροπή ότι εξακολουθεί να έχει την πρόθεση να αποσυρθεί από τον έλεγχο αυτών των λειτουργιών υποδομής του Διαδικτύου και να ολοκληρώσει τη μεταβίβαση στον oργανισμό ICANN μέχρι τον Οκτώβριο του 2000.

Η Επιτροπή επιβεβαίωσε στις αρχές των ΗΠΑ ότι αυτές οι εναπομένουσες εξουσίες που διατηρεί το υπουργείο Εμπορίου των ΗΠΑ όσον αφορά ο oργανισμός ICANN θα πρέπει να καταργηθούν ουσιαστικά, όπως προβλέπεται από την Λευκή Βίβλο των ΗΠΑ. Η απαραίτητη κυβερνητική εποπτεία του ICANN θα πρέπει να ασκείται σε πολυμερή βάση, κατ' αρχάς μέσω της Συμβουλευτικής Επιτροπής Κυβερνήσεων.

Η Επιτροπή θα λάβει τα απαραίτητα μέτρα για να εξασφαλιστεί η πλήρης τήρηση των αρχών του ανοικτού χαρακτήρα, της διαφάνειας και του σεβασμού των διεθνών συμφωνιών κατά την υπόλοιπη μεταβατική φάση και αργότερα. Αυτό προβλεπόταν από την Λευκή Βίβλο των ΗΠΑ και το καταστατικό του ICANN.

5.5 InterNIC

Το InterNIC είναι ένα ολοκληρωμένο κέντρο πληροφοριών δικτύου και υπηρεσιών Whois για τους υπάρχοντες gTLD, .COM, .NET και .ORG. Τα ονόματα τομέων και η ιστοσελίδα InterNIC θα μεταβιβαστούν από την NSI στο υπουργείο Εμπορίου. Αναμένεται ότι η ιστοσελίδα θα διαβιβαστεί σε εύθετο χρόνο στον oργανισμό ICANN, αλλά αυτό δεν έχει συμβεί ακόμη. Πράγματι, σ' αυτόν αλλά και σε άλλους τομείς, το προσωπικό του ICANN έδειξε ότι δεν είναι ακόμη σε θέση να αναλάβει όλες τις λειτουργίες που πρέπει κανονικά να διαβιβαστούν στον oργανισμό ICANN στο πλαίσιο των συμφωνιών με το υπουργείο Εμπορίου των ΗΠΑ, λόγω έλλειψης προσωπικού και άλλων πόρων.

Μέχρι να ολοκληρωθεί η μεταβίβαση, η NSI θα διατηρεί την ιστοσελίδα Internic.net ως χώρο πληροφόρησης του κοινού με ένα ευρετήριο των διαπιστευμένων αρχειοφυλάκων για τους τομείς .COM, .NET και .ORG, με συνδέσμους προς τους αρχειοφύλακες αυτούς, και θα παύσει να χρησιμοποιεί τον όρο InterNIC για τις δικές της δραστηριότητες.

Παρόμοιες υπηρεσίες InterNIC και Whois παρέχονται από τα εθνικά μητρώα και τα περιφερειακά μητρώα, π.χ. το RIPE.

5.6 Διαχείριση του Συστήματος Εξυπηρετητή Πυρήνα

Οι εξυπηρετητές πυρήνα ονομάτων που παρέχουν της κρίσιμης σημασίας διευθύνσεις ανωτάτου επιπέδου του Διαδικτύου για τη δρομολόγηση επικοινωνιών υποεκπροσωπούνται στο εξωτερικό των Ηνωμένων Πολιτειών. (Οι Εξυπηρετητές Πυρήνα Ονομάτων του Διαδικτύου εξακολουθούν να λειτουργούν από εθελοντές υπό την αιγίδα του IANA, αν και ο oργανισμός ICANN εκπονεί μελέτη για τον προσδιορισμό των μελλοντικών απαιτήσεων). Δεκατρείς εξυπηρετητές πυρήνα ονομάτων επιτελούν τη λειτουργία αυτή σε παγκόσμιο επίπεδο, από τους οποίους δέκα βρίσκονται στις Ηνωμένες Πολιτείες, συμπεριλαμβανομένου του κύριου εξυπηρετητή "A-Root", που προς το παρόν βρίσκεται ακόμη στις εγκαταστάσεις της NSI. Οι άλλοι τρεις βρίσκονται στο Τόκιο, το Λονδίνο και τη Στοκχόλμη.

Κανένα στοιχείο των συμφωνιών μεταξύ US DoC, ICANN και NSI δεν επηρεάζει τις τρέχουσες διευθετήσεις όσον αφορά τη διαχείριση του επίσημου εξυπηρετητή πυρήνα. Η NSI θα συνεχίσει να διαχειρίζεται τον επίσημο εξυπηρετητή πυρήνα σύμφωνα με τις κατευθύνσεις του υπουργείου Εμπορίου. Το υπουργείο Εμπορίου αναμένει ότι θα λάβει τεχνική πρόταση από τον oργανισμό ICANN για τη διαχείριση του επίσημου εξυπηρετητή πυρήνα και η σχετική ευθύνη διαχείρισης μπορεί να μεταβιβαστεί στον oργανισμό ICANN σε κάποια χρονική στιγμή μελλοντικά. Το υπουργείο Εμπορίου δεν έχει σχέδια να μεταβιβάσει σε οποιοδήποτε οργανισμό την πολιτική εξουσία που κατέχει όσον αφορά τη διεύθυνση του επίσημου εξυπηρετητή πυρήνα.

5.7 Εθνικοί Τομείς Ανωτάτου Επιπέδου (ccTLD)

Ο oργανισμός ICANN έχει γενική αρμοδιότητα για την αναγνώριση των εθνικών (κωδικού χώρας) TLD με βάση τους κωδικούς άλφα-2 ISO 3166 και τις υποδιαιρέσεις ορισμένων κωδικών με βάση τις RFC 920 και 1591 [19]. Ο oργανισμός ICANN, όπως και η IANA στο παρελθόν, θεωρούν ότι δεν έχουν αρμοδιότητα να αποφασίζουν «τι είναι ή δεν είναι χώρα». Κατά συνέπεια, διατήρησαν τους πρότυπους καταλόγους διψήφιων κωδικών χώρας ISO 3166. Όπως συμβαίνει και με άλλα πρότυπα ISO, οι κατάλογοι αυτοί τηρούνται ενήμεροι από έναν Οργανισμό Διατήρησης, οι λειτουργίες γραμματείας του οποίου παρέχονται στη συγκεκριμένη περίπτωση από το Deutche Institut fόr Normung (DIN).

[19] . Αίτηση σχολιασμού (RFC). Τεχνικός όρος για προτεινόμενο και τελικό έγγραφο πολιτικής ή τυποποίησης που εκδίδεται από την IANA.

Η GAC έχει ήδη παράσχει ορισμένες συμβουλές στον oργανισμό ICANN για το ζήτημα αυτό. Οι λειτουργικές αρχές της GAC αναφέρουν ότι:

«Οι εθνικοί τομείς ανωτάτου επιπέδου λειτουργούν ως καταπίστευμα από το Μητρώο προς το κοινό συμφέρον, συμπεριλαμβανομένων των συμφερόντων της κοινότητας του Διαδικτύου, για λογαριασμό των αρμοδίων δημοσίων αρχών συμπεριλαμβανομένων των κυβερνήσεων, οι οποίες έχουν τελικά την εξουσία για δημόσια πολιτική σχετικά με τους αντίστοιχους ccTLD, διαφυλάσσοντας την καθολική συνδετικότητα του Διαδικτύου.»

Η IANA εκχώρησε 243 ccTLD σε ένα ευρύ φάσμα οργανισμών Μητρώων σε παγκόσμιο επίπεδο [20]. Η κληρονομιά αυτών των αποφάσεων, που αποτελούν εφαρμογή της RFC 1591, προκάλεσε ορισμένες δυσαρέσκειες και αβεβαιότητες μεταξύ μητρώων και της τοπικής κοινότητας Διαδικτύου ή των αρμοδίων κυβερνήσεων ή δημοσίων αρχών. Αυτές αντιμετωπίζονται τώρα από τον oργανισμό ICANN και την GAC. Το Συμβούλιο του ICANN δημοσίευσε μια αναθεωρημένη δήλωση πολιτικής για διαβούλευση [21] και η GAC προσυπέγραψε πρόσφατα ένα λεπτομερές έγγραφο που αποτελεί ένα σύνολο κατευθυντηρίων γραμμών για τις σχέσεις ορθής πρακτικής μεταξύ των μητρώων ccTLD, του ICANN και των αρμοδίων δημοσίων αρχών ή κυβερνήσεων [22].

[20] . Από αυτές, 46 είναι στην πραγματικότητα εδάφη (συνήθως νησιά) που υπάγονται σε κυρίαρχα κράτη: 4 για τη Γαλλία, 16 για το Ηνωμένο Βασίλειο, 5 για τις ΗΠΑ. 1 ccTLD δεν αντιστοιχεί σε κυρίαρχο κράτος (.aq για την Ανταρκτική)

[21] . Βλέπε: http://www.icann.org/tld-deleg-prac.html

[22] . Βλέπε: http://www.noie.gov.au/docs/gac1.htm και http://www.icann.org/gac/gac-cctldprinciples-23feb00.htm

Αναμένεται ότι ο oργανισμός ICANN με την υποστήριξη της GAC θα είναι σε θέση να διευκολύνει την εξεύρεση λύσεων για τα λίγα προβλήματα που εξακολουθούν να υπάρχουν σ' αυτόν τον τομέα χωρίς να παρεμβαίνει υπερβολικά στη λειτουργική αυτονομία την οποία δικαίως έχουν τα περισσότερα Μητρώα ccTLD. Επιπλέον, η άμεση εξουσία του ICANN στα Μητρώα ccTLD θα πρέπει να είναι περιορισμένη σε λίγες κρίσιμης σημασίας τεχνικές παραμέτρους. Oι πολιτικές καταχώρισης ccTLD είναι ένα ζήτημα που αφορά το Μητρώο και την τοπική κοινότητα του Διαδικτύου, καθώς και τις αρμόδιες κυβερνήσεις και δημόσιες αρχές. Θα πρέπει να αφορούν τον oργανισμό ICANN μόνο εάν ενδέχεται να επηρεάζονται τα συμφέροντα τρίτων σε άλλα μέρη του κόσμου. Για παράδειγμα, ανέκυψε το ερώτημα εάν ένας ccTLD που δέχεται εμπορικές καταχωρίσεις από οντότητες που βρίσκονται έξω από το έδαφός του θα πρέπει να εφαρμόζει μια πολιτική επίλυσης διαφορών αντίστοιχη με αυτή που βασίζεται στο WIPO, με σκοπό την προστασία των συμφερόντων τρίτων από άλλα μέρη του κόσμου.

Στο εσωτερικό της ΕΕ, Η Επιτροπή κατανοεί ότι όλα τα εθνικά Μητρώα ccTLD έχουν την εμπιστοσύνη της τοπικής κοινότητας του Διαδικτύου και των αρχών των κρατών μελών. Ως ζήτημα ορθής πρακτικής και έχοντας υπόψη τους κανόνες του ανταγωνισμού και της εσωτερικής αγοράς της ΕΕ, θα ήταν εντούτοις επιθυμητό να ενθαρρυνθεί ο υψηλότερος βαθμός εναρμόνισης και συνέπειας μεταξύ των πολιτικών καταχώρισης των Μητρώων ccTLD στο εσωτερικό της ΕΕ. Η Επιτροπή συζήτησε το ζήτημα αυτό με τον οργανισμό CENTR [23], στον οποίο όλα τα Μητρώα ccTLD της ΕΕ είναι μέλη. Αναμένεται ότι ο CENTR και τα μέλη του θα ολοκληρώσουν την εξέταση των ορθών πρακτικών στις πολιτικές καταχώρισης ccTLD μέχρι τα μέσα του 2000 και θα απευθύνουν ανάλογες συστάσεις στα μέλη τους.

[23] . Συμβούλιο Ευρωπαϊκών Εθνικών Μητρώων TLD (Council of European National LTD Registries CENTR).

Μετά την έγκρισή τους από το σύνολο της GAC, οι συμβουλές τους στον τομέα αυτό εκδόθηκαν και απευθύνθηκαν στο συμβούλιο του ICANN και στα μητρώα ccTLD [24].

[24] . Βλέπε: http://www.icann.org/gac/gac-cctldprinciples-23feb00.htm

Ενόψει της συναίνεσης που έχει επιτευχθεί μεταξύ των κρατών μελών και διεθνώς, η Επιτροπή παροτρύνει τα κράτη μέλη να εφαρμόσουν καταλλήλως τις συστάσεις της GAC εφόσον αφορούν τις σχέσεις των κυβερνήσεων με τον oργανισμό ICANN και με τα εθνικά τους μητρώα ccTLD.

Επίσης, τα εθνικά μητρώα ccTLD στην Ευρωπαϊκή Ένωση καλό θα είναι να αναπροσαρμόσουν τις πολιτικές και τις πρακτικές τους έτσι ώστε να επιτευχθεί υψηλό επίπεδο διαφάνειας και αξιοπιστίας στις λειτουργίες τους. Εφόσον τα εθνικά μητρώα δέχονται καταχωρίσεις από οντότητες και άτομα που βρίσκονται έξω από το έδαφός τους, οι πολιτικές τους για την επίλυση διαφορών θα πρέπει να λαμβάνουν πλήρως υπόψη τα συμφέροντα τρίτων σε άλλα κράτη μέλη και σε άλλα μέρη του κόσμου.

Τα κράτη μέλη θα πρέπει επίσης να συμμετέχουν ενεργά στην αναθεώρηση των πολιτικών και πρακτικών καταχώρισης των εθνικών ccTLDs με τους δικούς τους οργανισμούς μητρώων και να ενθαρρύνουν τα μητρώα να αναπτύσσουν και να εφαρμόζουν πολιτικές καταχώρισης που θα είναι συνεπείς με τις αρχές της εσωτερικής αγοράς και της πολιτικής ανταγωνισμού της ΕΕ.

5.8 Ο προτεινόμενος νέος Τομέας Ανωτάτου Επιπέδου: .EU

Όπως σημειώνεται παραπάνω, η επέκταση του χώρου ονομάτων τομέα του Διαδικτύου που προβλεπόταν για το 1996 δεν πραγματοποιήθηκε για διάφορους λόγους και το ζήτημα παραμένει στην ημερήσια διάταξη του νέου οργανισμού ICANN. Ενόψει του σημερινού κύματος επέκτασης του Διαδικτύου στην Ευρώπη, η Επιτροπή εξετάζει το ενδεχόμενο δημιουργίας ενός νέου Μητρώου .EU TLD το ταχύτερο δυνατό, για να εξασφαλιστεί στο DNS του Διαδικτύου στην Ευρώπη μια πρόσθετη διάσταση επισήμανσης και ανάπτυξης [25].

[25] . Η δημιουργία του τομέα ανωτάτου επιπέδου του διαδικτύου .EU, COM/2000/153, 2 Φεβρουαρίου 2000.

Οι προτάσεις της Επιτροπής αποτέλεσαν αντικείμενο δημόσιας διαβούλευσης σε απευθείας σύνδεση. Θα ενημερωθούν με βάση τις παρατηρήσεις που θα διατυπωθούν και η Επιτροπή θα αποφασίσει για τα κατάλληλα μέτρα που πρέπει να ληφθούν. Επιπλέον, ο τομέας .EU θα πρέπει να υποστηριχθεί από το συμβούλιο του ICANN.

Ενόψει της δημιουργίας του TLD .EU, η Επιτροπή εξετάζει το ενδεχόμενο θέσπισης ενός σαφούς και εξειδικευμένου νομικού πλαισίου για την αντιμετώπιση προβλημάτων κυβερνοκατάληψης και την προστασία των δικαιωμάτων βιομηχανικής ιδιοκτησίας στον νέο TLD.

6 δικαιωματα πνευματικησ ιδιοκτησιασ

6.1 Εμπορικά σήματα

Τα κύρια ζητήματα σχετικά με ΔΠΙ που προκύπτουν από τα ονόματα τομέων αφορούν σήμερα εμπορικές ονομασίες. Ένα μεγάλο μέρος των εργασιών του WIPO (και το μεγαλύτερο μέρος της νομολογίας) αφορά την επίλυση δυνητικών ή πραγματικών διαφορών σχετικά με εμπορικά σήματα και ονόματα τομέων. Εντούτοις, αυτοί δεν είναι η πλήρης εικόνα. Οι κάτοχοι συγγραφικών δικαιωμάτων (κοπιράιτ) έχουν ήδη δείξει το ενδιαφέρον τους για χρήση των δεδομένων καταχώρισης ονομάτων τομέων ως μέσου για τον εντοπισμό της προέλευσης της παραβίασης συγγραφικών δικαιωμάτων και της πειρατείας. Ανέκυψε επίσης το ζήτημα της κατοχής ΔΠΙ σε ονόματα τομέων [26] και στις ίδιες τις βάσεις δεδομένων [27] καταχώρισης.

[26] . Βλέπε υπόθεση Umbro: (Umbro International, Inc., Judgment Creditor v. 3263851 Canada, Inc. Judgment Debtor, and Network Solutions, Inc., Garnishee, At Law n° 174388) Nineteenth Judicial Circuit of Virginia - 3 Φεβρουαρίου 1999.

[27] . Βλέπε συζήτηση για τα δικαιώματα σχετικά με τη βάση δεδομένων WHOIS στη διεύθυνση: http://www.ntia.doc.gov/ntiahome/domainname/blileyrsp.htm

Πολιτική της Επιτροπής είναι να αποθαρρύνει την απόκτηση δικαιωμάτων ιδιοκτησίας σε ονόματα, ιδιαίτερα γενικού χαρακτήρα λέξεις, και να περιορίζει το πεδίο ιδιοκτησίας ορισμένων βάσεων δεδομένων σχετικών με τη λειτουργία του DNS στα συμφέροντα του ανταγωνισμού και της προστασίας των δεδομένων [28]. Η νομική βάση για τη θέση αυτή, όσον αφορά την προστασία των ΔΠΙ δεν έχει ακόμη καθοριστεί, αν και η διαθέσιμη νομολογία είναι ουσιαστικά ομόφωνη. Η δημιουργία ενός νομικού πλαισίου για τον μελλοντικό τομέα ανωτάτου επιπέδου ".EU", μπορεί να διευκολύνει την θέσπιση ορισμένων σαφών πανευρωπαϊκών κατευθυντηρίων αρχών που θα έχουν ως αποτέλεσμα την "εκ των πραγμάτων" εναρμόνιση ορισμένων εθνικών πρακτικών.

[28] . θα πρέπει να σημειωθεί ότι τα νομοσχέδια του Κογκρέσου των ΗΠΑ σχετικά με την προστασία των δεδομένων εξαιρούν ειδικά από την προστασία τις βάσεις δεδομένων του εξυπηρετητή πυρήνα DNS και Whois.

6.2 Καταχρηστική καταχώριση ονομάτων τομέα

Τα ονόματα των τομέων είναι εύκολος στόχος για κατάχρηση δικαιωμάτων πνευματικής ιδιοκτησίας, και ιδιαίτερα εμπορικών σημάτων. Κατ' αρχήν είναι δυνατόν να περιοριστούν οι κίνδυνοι της παραβίασης εμπορικών σημάτων στο DNS, με τη θέσπιση ορισμένων κανόνων για τις καταχωρίσεις. Αυτό συμβαίνει συνήθως στους εθνικούς ccTLDs.

Εντούτοις, τα κύρια ανοικτά ονόματα γενικού χαρακτήρα TLD, .COM, .ORG, και .NET εκχωρούνται στη βάση «όποιος προλάβει, παίρνει». Κατά τα πρώτα πέντε χρόνια χρειάστηκαν αρκετές δαπανηρές δίκες για την αποκατάσταση δικαιωμάτων που είχαν παραβιαστεί, όπως κακόπιστες κερδοσκοπικές καταχωρίσεις διάσημων και γνωστών εμπορικών σημάτων. Εξάλλου, θα πρέπει να επιδιωχθεί μια ισορροπία όσον αφορά τις μικρές εταιρείες, οι οποίες καλόπιστα και αιτιολογημένα καταχωρίζουν ένα όνομα το οποίο στη συνέχεια αποδεικνύεται ότι σχετίζεται με τα συμφέροντα ενός μεγαλύτερου και πιο ισχυρού οργανισμού.

6.3 Παγκόσμιος Οργανισμός Πνευματικής Ιδιοκτησίας (WIPO)

Στις 30 Απριλίου του 1999 ο WIPO εξέδωσε την τελική έκθεσή του για τη διεργασία ονομάτων τομέα του Διαδικτύου [29], στην οποία συνέβαλαν ενεργά Η ΕΕ και τα κράτη μέλη της. Η Συμβουλευτική Επιτροπή Κυβερνήσεων του ICANN υποστήριξε επίσης την εφαρμογή των συστάσεων του WIPO και ο oργανισμός ICANN θέσπισε την αρχή μιας ομοιόμορφης διαδικασίας επίλυσης διαφορών στους gTLD και άρχισε μια διεργασία για την εφαρμογή άλλων πτυχών των συστάσεων του WIPO. Η υλοποίηση αυτών των συστάσεων εξαρτάται από την εφαρμογή τους από όλους τους Αρχειοφύλακες gTLD, συμπεριλαμβανομένης της NSI. Πιο πρόσφατα (Ιούλιο 1999), μια ολομέλεια αυτών των Αρχειοφυλάκων, συμπεριλαμβανομένης της NSI εξέδωσε μια πρότυπη συμφωνία για όλες τις καταχωρίσεις DNS gTLD που θα επιτύχει ουσιαστικά μια ομοιόμορφη διαδικασία επίλυσης διαφορών όπως υποστηρίζεται από την ΕΕ και συνιστάται από το WIPO. Η εξέλιξη αυτή θα είναι ευπρόσδεκτη. Η διαδικασία περιορίζεται προς το παρόν στην καταχρηστική καταχώριση εμπορικών σημάτων και σημάτων υπηρεσιών. Η πολιτική μπορεί επίσης να επεκταθεί έτσι ώστε να καλύπτει τα μητρώα ccTLD που δέχονται εμπορικές καταχωρήσεις από το εξωτερικό του εδάφους τους. Το Συμβούλιο του ICANN παρέπεμψε άλλες συστάσεις του WIPO στο οργανισμό υποστήριξης ονομάτων τομέα - DNSO, και συγκεκριμένα την προστασία διάσημων σημάτων και τη δημιουργία νέων gTLD. Οι εκπρόσωποι της βιομηχανίας κατέκριναν την καθυστέρηση που προέκυψε όσον αφορά την εφαρμογή των συστάσεων του WIPO. [30]

[29] . Έκδοση αριθ. 92-805-0779-6 του WIPO, που διατίθεται στη διεύθυνση http://www.wipo2.wipo.int/process/eng/processhome.html

[30] . Βλέπε επιστολή του ICC προς τον Πρόεδρο του Μεταβατικού Συμβουλίου του ICANN.

Έτσι, η πολιτική ΔΠΙ του Διαδικτύου που προώθησε η ΕΕ το Μάρτιο του 1998 και την οποία υποστήριξε η Επιτροπή και τα κράτη μέλη σε όλη την ενδιάμεση περίοδο απέφερε γενικά καρπούς. Αποκαταστάθηκε ουσιαστικά ο ρόλος του WIPO και ένα ευρύ φάσμα κατόχων εμπορικών σημάτων και χρηστών δέχθηκε ότι ο σεβασμός των δικαιωμάτων εμπορικών σημάτων και οι ομοιόμορφες διαδικασίες επίλυσης διαφορών είναι απαραίτητο στοιχείο για την επέκταση της χρήσης του Διαδικτύου στις εμπορικές επικοινωνίες σε παγκόσμια κλίμακα.

6.4 Άλλα δικαιώματα σχετικά με ονόματα στο DNS

Αν και τα δικαιώματα εμπορικών σημάτων είναι όλο και περισσότερο ασφαλή στο πλαίσιο του DNS, τα δικαιώματα για άλλες κατηγορίες ονομάτων, όπου περιλαμβάνονται τα τοπωνύμια, τα ονόματα διασημοτήτων και οι γεωγραφικές ενδείξεις μπορούν επίσης να δικαιολογούν ένα βαθμό προστασίας που δεν μπορεί να εξασφαλιστεί σήμερα. Έχοντας αυτά υπόψη, μετά την έγκριση, από το Κογκρέσο των ΗΠΑ, ενός νομοσχεδίου για την κυβερνοκατάληψη τον Νοέμβριο του 1999, ορισμένα μέλη της ICANN-GAC ζήτησαν από τον WIPO να εκδώσει κατευθυντήριες γραμμές για πολιτικές κατά της κυβερνοκατάληψης. Η Επιτροπή, που συμμετείχε στις συζητήσεις αυτές, ενθαρρύνει και υποστηρίζει αυτή την πρωτοβουλία. Το Συμβούλιο του ICANN ζήτησε επίσης από τον WIPO να καταρτίσει έναν κοινής συμφωνίας κατάλογο Διασήμων Ονομάτων με σκοπό την ανάπτυξη πιθανών καταλόγων εξαιρέσεων για τα μητρώα και τους αρχειοφύλακες DNS. Εννοείται ότι ο WIPO είναι πρόθυμος να αναλάβει αυτή την πρόσθετη εργασία. Αναμένεται ότι οι εξελίξεις αυτές θα αποτελέσουν σημαντικό βήμα προς την κατεύθυνση της διευκόλυνσης της δημιουργίας νέων gTLDs.

Εν τούτοις, θα πρέπει να υπενθυμιστεί ότι η δικαιοδοσία των δικαστηρίων των Ηνωμένων Πολιτειών υπερισχύει των διαδικασιών επίλυσης διαφορών, όπως τονίστηκε ήδη στην προηγούμενη απάντηση της Ευρωπαϊκής Κοινότητας προς την κυβέρνηση των ΗΠΑ σχετικά με τη διοίκηση του Διαδικτύου. Πράγματι, οποιαδήποτε διαφορά στο πλαίσιο της συμφωνίας διαπίστευσης αρχειοφυλάκων, εκτός από αυτές που αφορούν ονόματα τομέων και εμπορικές ονομασίες παραπέμπεται, μέσω της Συμφωνίας, στους κανόνες Διεθνούς Διαιτησίας της Αμερικανικής Ένωσης Διαιτησίας και η διαδικασία πρέπει να πραγματοποιηθεί στην Καλιφόρνια.

6.5 Συμπεράσματα

Η Επιτροπή θα συνεχίσει να διατηρεί διάλογο με τον WIPO και τις αρχές των ΗΠΑ σχετικά με την επίλυση διαφορών και την εφαρμογή πραγματικά διεθνών εναλλακτικών μηχανισμών επίλυσης διαφορών.

Η εθνική νομοθεσία και δικαιοδοσία με βάση τον τόπο όπου εδρεύουν τα μητρώα ονομάτων τομέων μπορεί να έχει εξωεδαφικά αποτελέσματα. Η Επιτροπή θα εξετάσει τις συνέπειες της εξέλιξης αυτής για τα συμφέροντα των καταχωριζομένων της Ευρώπης στα υπάρχοντα μητρώα gTLD και θα προτείνει τα ενδεχόμενα απαραίτητα μέτρα.

Εν όψη των ειδικών ζητημάτων που προκύπτουν από τις διαφορές σχετικά με τα ονόματα των νέων, η Επιτροπή προτίθεται να διατυπώσει πρόταση για κώδικα δεοντολογίας ή άλλο κατάλληλο μέσο που θα περιορίσει την έκταση των σημερινών καταχρήσεων στον τομέα αυτό. Εδώ θα περιλαμβάνεται η επισήμανση των κατηγοριών ονομάτων που θα προστατεύονται και η αντιμετώπιση των εμπορικών σημάτων και άλλων αναγνωρισμένων σημάτων.

Η Επιτροπή θα επιδιώξει τη συνεργασία των κρατών μελών όσον αφορά την εφαρμογή αυτού του κώδικα δεοντολογίας, που θα εφαρμοστεί κατ' αρχήν σε όλα τα μητρώα TLD που λειτουργούν στην Ευρωπαϊκή Ένωση. Η Επιτροπή θα λάβει επίσης τα απαραίτητα μέτρα για να εξασφαλιστεί η εφαρμογή παρόμοιων μέτρων πειθαρχίας με ανάλογο αποτέλεσμα στα μητρώα TLD που βρίσκονται σε άλλα μέρη του κόσμου, περιλαμβανομένων των υπαρχόντων gTLDs.

7 Πτυχεσ σχετικεσ με την Προστασια των Δεδομενων

7.1 Δεδομένα καταχώρισης και Whois

Η «Δήλωση Πολιτικής για τη Διαπίστευση Αρχειοφυλάκων» του ICANN, όπου περιλαμβάνεται συγκεκριμένα η Συμφωνία Διαπίστευσης Αρχειοφυλάκων, περιλαμβάνει διατάξεις, σύμφωνα με τις οποίες όποιος ζητήσει ένα όνομα τομέα υποχρεούται να υποβάλει δεδομένα προσωπικού χαρακτήρα (και άλλα δεδομένα) στον αρχειοφύλακα, ο οποίος προωθεί τα δεδομένα στο μητρώο και στις βάσεις δεδομένων Whois (βλέπε παράρτημα της παρούσας ανακοίνωσης). Οι αρχειοφύλακες υποχρεούνται επίσης να διατηρούν και να παρέχουν πρόσβαση για το κοινό σε μια βάση δεδομένων που περιέχει το όνομα και την ταχυδρομική διεύθυνση του κατόχου (και άλλα στοιχεία για επαφή όσον αφορά επικοινωνία διοικητικού και τεχνικού χαρακτήρα) όλων των τομέων δευτέρου επιπέδου (π.χ. παράδειγμα .com) που έχουν καταχωριστεί.

Τα ανωτέρω δεδομένα πρέπει να μεταβιβαστούν συγκεκριμένα σε ένα Μητρώο, αν και σήμερα το αποκλειστικό μητρώο είναι η Network Solutions Inc. (NSI) και, ως ένα βαθμό, στον oργανισμό ICANN ή σε άλλους τρίτους, όπως ένα θεματοφύλακα. Δεδομένου ότι οι πράξεις αυτές περιλαμβάνουν την επεξεργασία δεδομένων προσωπικού χαρακτήρα που εμπίπτουν στο πεδίο κάλυψης της οδηγίας 95/46/ΕΚ, θα πρέπει να καλύπτονται οι απαιτήσεις της.

7.2 Ροές δεδομένων καταχώρισης ονομάτων τομέα

Ο oργανισμός ICANN και οι υπηρεσίες της Επιτροπής ανέλυσαν τις ροές δεδομένων σχετικά με το σύστημα καταχώρισης ονομάτων τομέα και λαμβάνονται μέτρα για την ενίσχυση της συμμόρφωσης με τους κανόνες προστασίας των δεδομένων της ΕΕ. Η Επιτροπή ζήτησε να έχουν όλοι οι καταχωριζόμενοι την ευκαιρία να πληροφορούνται για ποιους σκοπούς συλλέγονται τα προσωπικά τους δεδομένα. Θα πρέπει να οριοθετηθούν αυστηρά οι σκοποί για τους οποίους μπορεί ο oργανισμός ICANN να χρησιμοποιεί δεδομένα που λαμβάνει στο πλαίσιο αυτό, και να περιοριστούν στη λειτουργία του συστήματος ονομάτων τομέα του Διαδικτύου. Η Επιτροπή συνέστησε να χωροθετούνται στην ίδια περιοχή δικαιοδοσίας με το σχετικό Αρχειοφύλακα όλες οι ιστοσελίδες φύλαξης των βάσεων δεδομένων καταχώρισης ονομάτων τομέα στην Ευρώπη.

Τα κύρια μειονεκτήματα της τρέχουσας Συμφωνίας Διαπίστευσης Αρχειοφυλάκων αφορούν τον ορισμό του σκοπού για τον οποίο συλλέγονται, αποθηκεύονται, διαβιβάζονται ή υφίστανται άλλη επεξεργασία τα δεδομένα. Αυτοί που υπεισέρχονται στην επεξεργασία δεδομένων προσωπικού χαρακτήρα θα πρέπει να εξασφαλίζουν τη συναίνεση, εν γνώσει όλων των στοιχείων, εκ μέρους του κατόχου του ονόματος τομέα και να σέβονται την απουσία δικαιωμάτων όσον αφορά τα δεδομένα προσωπικού χαρακτήρα.

Η Επιτροπή έστειλε λεπτομερή σχόλια στο Συμβούλιο του ICANN και συνεχίζεται η συζήτηση με τον oργανισμό ICANN και το υπουργείο Εμπορίου των ΗΠΑ με σκοπό την επίτευξη συμφωνίας για το κατάλληλο επίπεδο προστασίας των δεδομένων που απαιτείται. Άποψη της Επιτροπής είναι ότι οι Αρχειοφύλακες, τα Μητρώα ή ο ICANN και οι συνδεδεμένοι με αυτόν φορείς δεν μπορούν να έχουν απαιτήσεις δικαιωμάτων για τα δεδομένα προσωπικού χαρακτήρα των υποκειμένων των δεδομένων και ότι όλα τα δικαιώματα σχετικά με τα δεδομένα των ατόμων ανήκουν στα αντίστοιχα άτομα. Θα πρέπει να εξεταστεί η εφαρμογή της αρχής αυτής στον ίδιο τον oργανισμό ICANN και στα μητρώα ονομάτων τομέα.

7.3 Διαφάνεια και πρόσβαση σε δεδομένα

Η πρόσβαση σε δεδομένα που κατέχουν οι αρχειοφύλακες και το μητρώο, όπως μέσω των υπηρεσιών Whois, είναι μια σημαντική υπηρεσία πληροφόρησης για την παγκόσμια κοινότητα του Διαδικτύου και για οποιονδήποτε έχει τεχνική ευθύνη για μια μηχανή συνδεδεμένη με το Διαδίκτυο. Εκτός από αυτό το θεμελιώδη ρόλο, βοηθά επίσης την επίλυση των διαφορών σχετικά με εμπορικά σήματα επειδή τα μέρη που θεωρούν ότι παραβιάζονται ενδεχομένως τα δικαιώματά τους μπορούν να χρησιμοποιούν τέτοια δεδομένα για τον εντοπισμό των εταιρειών και άλλων οργανισμών που μπορεί να είναι υπεύθυνοι για παραβίαση εμπορικού σήματος, εκούσια ή ακούσια. Κατά συνέπεια, η πρόσβαση σε τέτοια δεδομένα είναι μία από τις βασικές συστάσεις στην τελική έκθεση του WIPO. Τα κύρια χαρακτηριστικά των δεδομένων καταχώρισης ονομάτων τομέα και των δεδομένων Whois εξετάζονται λεπτομερέστερα στο παράρτημα της παρούσας ανακοίνωσης.

Εντούτοις, από την άποψη της προστασίας του ιδιωτικού βίου και όσον αφορά δεδομένα προσωπικού χαρακτήρα, μπορεί να χρειάζεται πρόσβαση μόνο σε επιλεγμένα στοιχεία για επαφή, για ένα συγκεκριμένο σκοπό. Πρακτικές μεθοδεύσεις, όπως η εξασφάλιση ότι μόνο τα απαραίτητα δεδομένα συλλέγονται και υφίστανται επεξεργασία στο κατάλληλο επίπεδο και για τον κατάλληλο σκοπό, μπορούν να μειώσουν τις ανησυχίες σχετικά με τις απαιτήσεις προστασίας του ιδιωτικού βίου στη διεργασία ονομάτων τομέα.

Η πρόσβαση σε τέτοια δεδομένα για άλλους σκοπούς, και συγκεκριμένα για την πρόληψη της απάτης, μπορεί να εξεταστεί με την προϋπόθεση ότι θα υπάρχουν τα απαραίτητα μέτρα διασφάλισης, πράγμα που θα εξασφαλίσει τη συμμόρφωση με τις απαιτήσεις της οδηγίας 95/46/EΚ. Ένα άλλο ζήτημα που πρέπει να εξεταστεί είναι η υποχρέωση εξασφάλισης ασφάλειας και εμπιστευτικότητας των δεδομένων, των επικοινωνιών και των δικτύων [31].

[31] . Βλ. άρθρο 17 της οδηγίας 95/46/EΚ και άρθρα 4 και 5 της οδηγίας 97/66/EΚ.

7.4 Συμπεράσματα

Η Επιτροπή θα συνεχίσει το διάλογο με τον oργανισμό ICANN και με την κυβέρνηση των ΗΠΑ όσον αφορά τα ζητήματα προστασίας των δεδομένων και προστασίας του ιδιωτικού βίου και τον τρόπο με τον οποίο αυτά αντικατοπτρίζονται στο συμβατικό πλαίσιο μεταξύ του ICANN και των μητρώων και αρχειοφυλάκων ονομάτων τομέα. Η Επιτροπή θα εξετάσει επίσης με ποιους τρόπους θα πρέπει να εφαρμόζουν τους κανόνες για την προστασία των δεδομένων τα εθνικά μητρώα ccTLD στα κράτη μέλη.

Η Επιτροπή μπορεί να συστήσει επίσης τη θέσπιση, εκ μέρους του ICANN και της GAC, πολιτικών που θα περιορίζουν τη συλλογή, την επεξεργασία και τη χρήση δεδομένων καταχώρισης προσωπικού χαρακτήρα, εφόσον αυτό θεωρηθεί απαραίτητο.

8 πολιτικη ανταγωνισμου

8.1 Από την άποψη της πολιτικής ανταγωνισμού, η Επιτροπή θα παρακολουθεί προσεκτικά τις εξελίξεις σχετικά με τη διοργάνωση και τη διαχείριση του Διαδικτύου, δεδομένου του παγκόσμιου χαρακτήρα του Διαδικτύου και της παγκόσμιας έκτασης των αγορών που επηρεάζονται από τις συμφωνίες που έχουν συναφθεί στον τομέα αυτό, και τις πιθανές συνέπειές τους για το εμπόριο μεταξύ των κρατών μελών της ΕΕ. Πιο συγκεκριμένα, η Επιτροπή θα εξακριβώσει εάν οι συμφωνίες και οι πρακτικές καταχώρησης επιχειρήσεων εμπίπτουν στους κανόνες της ΕΕ περί ανταγωνισμού (άρθρα 81 και 82) και, όταν είναι απαραίτητο, θα αναλάβει την κατάλληλη δράση με βάση τις άμεσες εξουσίες της δυνάμει της Συνθήκης ΕΚ. Οι αρμόδιες για τον ανταγωνισμό αρχές της ΕΕ και των ΗΠΑ έχουν ήδη συμφωνήσει σχετικά με ένα πλαίσιο διμερούς συνεργασίας, και αυτό έχει ήδη αποδειχθεί χρήσιμο στον τομέα αυτό.

8.2 Εθνικά Μητρώα Κωδικού Χώρας (ccTLD) στα κράτη μέλη

Οι γενικές αρχές της πολιτικής της ΕΕ για τον ανταγωνισμό αφορούν επίσης προφανώς τη λειτουργία Μητρώων ccTLD καθώς, και συγκεκριμένα, το πιθανό μητρώο .EU.

Υποβλήθηκαν στην Επιτροπή ορισμένες καταγγελίες, για πράξεις φερόμενες ως παραβάσεις του άρθρου 82 της συνθήκης ΕΚ, κατά των φορέων μητρώων ccTLDs σε ορισμένα κράτη μέλη. Γενικά, οι καταγγελίες υποβλήθηκαν από εταιρείες ή από πράκτορες καταχώρισης DNS που ενεργούν για λογαριασμό τους.

Η Επιτροπή άρχισε έρευνα για να διαπιστώσει σε πιο βαθμό οι πρακτικές που κατακρίνονται αποτελούν περιορισμό του ανταγωνισμού υπό την έννοια της νομοθεσίας της ΕΕ για τον ανταγωνισμό. Υποβλήθηκαν επίσημες αιτήσεις για πληροφορίες σε ορισμένους από τους σχετικούς φορείς μητρώων ccTLD. Μπορεί να υποβληθούν και άλλες αιτήσεις για πληροφορίες στους φορείς αυτούς βραχυπρόθεσμα. Οι ενέργειες της Επιτροπής σχετικά με τις καταγγελίες αυτές συνεχίζονται.

8.3 Μητρώα Τομέων Ανωτάτου Επιπέδου Γενικού Χαρακτήρα (gTLD)

Η εκ μέρους του ICANN έκδοση των Κατευθυντηρίων Γραμμών για τη Διαπίστευση Αρχειοφυλάκων Ονομάτων Τομέα του Διαδικτύου και για την επιλογή αρχειοφυλάκων για τη Δοκιμαστική Διάταξη του Κοινού Συστήματος Μητρώων για τους τομείς .com, .org και .net ήταν το σημείο εκκίνησης της διεργασίας για το άνοιγμα των gTLD στον ανταγωνισμό.

Οι αρχειοφύλακες που επιθυμούν να καταχωρίσουν ονόματα για λογαριασμό των πελατών τους στους τομείς .com, .net και .org πρέπει να υποβάλλουν τις αιτήσεις καταχώρισης στην NSI, που είναι σήμερα ο αποκλειστικός Αρχειοφύλακας/Μητρώο για τους τομείς αυτούς. Αυτό αποτελεί ευκαιρία γι' αυτήν την ιδιωτική εταιρεία να επιβάλλει στους ανταγωνιστές Αρχειοφύλακες συμβατικούς όρους που καταγγέλθηκαν πρόσφατα στις αρμόδιες για τον ανταγωνισμό αρχές, τόσο στις Ηνωμένες Πολιτείες όσο και στην Ευρώπη.

Ένα πολύπλοκο και άδικο συμβατικό περιβάλλον μπορεί να υπονομεύσει σοβαρά την Πολιτική Διαπίστευσης Αρχειοφυλάκων και τη Συμφωνία που πρότεινε ο oργανισμός ICANN για την Διαπίστευση Αρχειοφυλάκων για τους Αρχειοφύλακες πράγμα που μπορεί να θέσει σε κίνδυνο τις προσπάθειες για αναβάθμιση της μονοπωλιακής υποδομής που εδρεύει στις ΗΠΑ προς την κατεύθυνση ενός πιο ισορροπημένου διεθνούς περιβάλλοντος.

Άλλα ζητήματα σχετικά με την πολιτική ανταγωνισμού εξετάζονται στο πλαίσιο της πολιτικής διαπίστευσης αρχειοφυλάκων του ICANN και των συμφωνιών του ICANN με το υπουργείο Εμπορίου των ΗΠΑ και την NSI (Τμήματα 5.3-5.5 παραπάνω.)

9 Η υποδομη του διαδικτυου και η δρομολογηση τησ Ευρωπαϊκησ Κινησησ στο Διαδικτυο

Η ικανότητα του Διαδικτύου στην Ευρώπη να ικανοποιεί τις τεράστιες προσδοκίες που υπάρχουν σήμερα σχετικά με αυτό, προϋποθέτει την ταχύρυθμη μείωση των σημερινών ανισοτήτων όσον αφορά την πρόσβαση, τη χρήση, το περιεχόμενο και το κόστος, με τα εξής μέσα:

- λιγότερο δαπανηρή πρόσβαση, - προσιτό οικονομικά και επαρκές εύρος ζώνης για οικιακή χρήση - πιο εκτεταμένη διαθεσιμότητα κατάλληλου περιεχομένου στις ευρωπαϊκές ιστοσελίδες - πολύ πιο εκτεταμένη χρήση όλων των ευρωπαϊκών γλωσσών και - κεντρική υποδομή ικανή να διεκπεραιώνει αποτελεσματικά τις ροές κίνησης. - επίσης, είναι απαραίτητα τα υψηλότερα επίπεδα ασφαλείας για εμπορική χρήση.

Η Ευρωπαϊκή Ένωση και τα κράτη μέλη ενθαρρύνουν σήμερα την κίνηση προς την κατεύθυνση της σύγκλισης των μέσων επικοινωνιών προς το Διαδίκτυο και τη χρήση του Διαδικτύου ως πρωτεύοντος, αν όχι αποκλειστικού, φορέα για το ηλεκτρονικό εμπόριο. Οι στόχοι αυτοί αποτελούν αναπόσπαστο μέρος της πρωτοβουλίας eEurope, των πολιτικών για την κοινωνία των πληροφοριών, συμπεριλαμβανόμενης της Έρευνας και Ανάπτυξης. Εντούτοις, η διεθνής τοπογραφία του Διαδικτύου εξακολουθεί να εξαρτάται δυσανάλογα από τις επικοινωνίες προς και από τις Ηνωμένες Πολιτείες. Η κίνηση στο Διαδίκτυο σήμερα έχει προέλευση σε δυσανάλογα μεγάλο βαθμό τις Ηνωμένες Πολιτείες, όπου εδρεύει σήμερα η μεγάλη πλειονότητα των ιστοσελίδων. Υπάρχουν πολλές αιτίες γι' αυτή την ασυμμετρία στην κίνηση του Διαδικτύου [32], οι οποίες εξετάζονται λεπτομερέστερα στο παράρτημα της παρούσας ανακοίνωσης.

[32] . Αν και τα ζητήματα αυτά έχουν ιδιαίτερη σημασία σήμερα στην Ευρώπη λόγω της πολύ γρήγορης αύξησης της χρήσης του Διαδικτύου, έχουν οπωσδήποτε πολύ πιο κρίσιμη σημασία σε άλλα μέρη του κόσμου, όπου η ασύμμετρη εξάρτηση από το Διαδίκτυο των Ηνωμένων Πολιτειών είναι ακόμη πιο εντυπωσιακή.

Η Επιτροπή έχει ήδη επιστήσει την προσοχή στο γεγονός ότι η δυναμικότητα και η τιμολογιακή δομή των μισθωμένων διασυνοριακών γραμμών στο εσωτερικό της Ένωσης αποτελεί πηγή σοβαρών ανησυχιών και βλάπτει την ανταγωνιστικότητα όλων των κατηγοριών χρηστών του Διαδικτύου σε όλη την Ευρώπη.

Η τιμή της πρόσβασης για τους χρήστες του Διαδικτύου είναι επίσης ένα σοβαρό ζήτημα και θα πρέπει να μειωθεί και άλλο, όσον αφορά τόσο τα τιμολόγια τηλεπικοινωνιών για επαρκές εύρος ζώνης όσο και τη χρέωση για πρόσβαση στο Διαδίκτυο. Η φθηνότερη πρόσβαση ευρείας ζώνης για τις μικρομεσαίες επιχειρήσεις και για οικιακή χρήση θα διευκολύνει σημαντικά το ηλεκτρονικό εμπόριο.

Η Επιτροπή προτίθεται να συλλέξει πληροφορίες από τους παρόχους κεντρικής υποδομής του Διαδικτύου και από τους παρόχους υπηρεσιών Διαδικτύου στην Ευρώπη με σκοπό να εντοπιστούν τα μέτρα που θα διορθώσουν τη σημερινή κατάσταση όσον αφορά τη δυναμικότητα και τη δρομολόγηση της υποδομής του Διαδικτύου στην Ευρώπη.

Ως συμπέρασμα, η Επιτροπή επιβεβαιώνει ότι η ανάπτυξη της υποδομής του Διαδικτύου έχει κρίσιμη σημασία για την οικονομία της Ευρωπαϊκής Ένωσης. Η Επιτροπή επιθυμεί να ενισχύσει τα συμπεράσματα του Ευρωπαϊκού Συμβουλίου της Λισσαβόνας και να επιβεβαιώσει ότι έχει ουσιαστική σημασία για τα κράτη μέλη να ενεργήσουν όσον το δυνατόν πιο αποτελεσματικά για την εφαρμογή των συστάσεων της Επιτροπής για την τιμολόγηση των μισθωμένων γραμμών και την αποσύμπλεξη του τοπικού βρόχου. Αυτό θα επιταχύνει τη χαμηλού πρόσβαση στο Διαδίκτυο και τη χρήση του σε όλη την ευρωπαϊκή κοινωνία και οικονομία.

10 ΣΥΜΠΕΡΑΣΜΑΤΑ

Στην παρούσα ανακοίνωση, η Επιτροπή καταλήγει σε ορισμένα συμπεράσματα και διατυπώνει ορισμένες συστάσεις σχετικά με τις πολιτικές και τις προτεραιότητές της, αλλά και των κρατών μελών. Αυτά παρουσιάζονται συνοπτικά παρακάτω:

Διαχείριση του Διαδικτύου

Η Επιτροπή θα συνεχίσει να συμμετέχει σε σχετικά φόρα και να ενθαρρύνει τη συμμετοχή των ευρωπαϊκών συμφερόντων, έχοντας επίσης το στόχο να διασφαλιστεί ότι οι δομές διαχείρισης του Διαδικτύου θα αντιπροσωπεύουν μια δίκαιη ισορροπία συμφερόντων. Το νέο σύστημα μητρώων θα πρέπει να εφαρμοστεί σωστά και έγκαιρα. Αυτό θα πρέπει να περιλαμβάνει αποδεκτούς κανόνες για την προστασία των δεδομένων και για τον ανταγωνισμό, κατάλληλη προστασία των δικαιωμάτων πνευματικής ιδιοκτησίας και να επιτρέπει, όταν χρειάζεται, τον εντοπισμό των εμπορικών πράξεων και των πηγών τους.

Η Επιτροπή θα εξετάσει τρόπους προετοιμασίας κατάλληλων συστημάτων στην Ευρώπη, τόσο για αριθμητικές διευθύνσεις όσο και για ονόματα τομέων, για να καλυφθεί η μεγάλη αύξηση της χρήσης και των εφαρμογών του Διαδικτύου.

Συμμετοχή στον oργανισμό ICANN και στο σώμα των μελών

Η Επιτροπή παροτρύνει τα κράτη μέλη και το Ευρωπαϊκό Κοινοβούλιο να βοηθήσουν στην ενθάρρυνση της ροής πληροφοριών σχετικά με τη διεργασία του ICANN συμπεριλαμβανομένου του σώματος των μελών, προς όλες τις κατηγορίες των χρηστών του Διαδικτύου, και ιδιαίτερα τα άτομα και τους οργανισμούς που παρέχουν υπηρεσίες στο κοινό για να εξασφαλιστεί το κατάλληλο επίπεδο συμμετοχής και εκπροσώπησης των σχετικών συμφερόντων.

Η παγκόσμια προοπτική

Ο αποτελεσματικός συντονισμός του Διαδικτύου έχει κρίσιμη σημασία για πολλούς άλλους στόχους και προσδοκίες στο ευρύτερο πλαίσιο των πολιτικών των σχετικών με το Διαδίκτυο, ιδιαίτερα για την κοινωνία των πληροφοριών, το ηλεκτρονικό εμπόριο και τις επικοινωνίες.

Ακόμη και με τη στενά περιορισμένη εντολή τους, συμβαίνει ήδη να λαμβάνουν ο oργανισμός ICANN και η GAC αποφάσεις τις οποίες θα ελάμβαναν, υπό άλλες συνθήκες, οι ίδιες οι κυβερνήσεις στο πλαίσιο διεθνών οργανισμών.

Προς το παρόν, φαίνεται ότι υπάρχει συναίνεση ως προς το ότι η φύση του Διαδικτύου και η ταχύτητα των γεγονότων αποκλείουν την προσέγγιση αυτή και ότι η σημερινή αυτορυθμιζόμενη δομή, ενισχυμένη από την ενεργή εποπτεία μέσω δημόσιας πολιτικής είναι η καλύτερη διαθέσιμη λύση.

Το Συμβούλιο και το Ευρωπαϊκό Κοινοβούλιο καλούνται να επιβεβαιώσουν τη συμφωνία τους με την σημερινή προσέγγιση προς τα ζητήματα αυτά.

Η Επιτροπή θα λάβει τα απαραίτητα μέτρα για να εξασφαλιστεί η πλήρης τήρηση των αρχών του ανοικτού χαρακτήρα, της διαφάνειας και του σεβασμού των διεθνών συμφωνιών κατά το υπόλοιπο διάστημα της μεταβίβασης της εξουσίας από την κυβέρνηση των Ηνωμένων Πολιτειών και στη συνέχεια, ενώ η απαραίτητη κυβερνητική εποπτεία θα ασκείται κατ'αρχάς από την Συμβουλευτική Επιτροπή Κυβερνήσεων.

Διευθυνσιοδότηση Διαδικτύου

Η Επιτροπή προτίθεται να αναλάβει διάφορα μέτρα για να διευκολύνει, όπου χρειάζεται τη μετάβαση της οικονομίας των πληροφοριών προς το σύστημα διευθυνσιοδότησης IP, συμπεριλαμβανομένης της έγκαιρης εισαγωγής της διευθυνσιοδότησης του Διαδικτύου επόμενης γενιάς (IPv6).

Πρωτόκολλα του Διαδικτύου

Η Επιτροπή προτίθεται επίσης να λάβει πλήρως υπόψη την ανάπτυξη των πρωτοκόλλων του Διαδικτύου στην προσέγγισή της προς την τυποποίηση της τεχνολογίας των πληροφοριών, συμπεριλαμβανομένων των ερευνητικών σχεδίων της ΕΕ.

Αρχές για τα μητρώα ccTLD

Τα κράτη μέλη καλούνται να εφαρμόσουν καταλλήλως τις συστάσεις της GAC, εφόσον αφορούν τις σχέσεις των κυβερνήσεων με τον oργανισμό ICANN και με τα εθνικά τους μητρώα ccTLD. Τα εθνικά μητρώα ccTLD στην Ευρωπαϊκή Ένωση θα πρέπει να αναπροσαρμόσουν τις πολιτικές και τις πρακτικές τους έτσι ώστε να επιτύχουν υψηλό επίπεδο διαφάνειας και αξιοπιστίας στις λειτουργίες τους. Οι πολιτικές τους για την επίλυση διαφορών θα πρέπει να λαμβάνουν πλήρως υπόψη τα συμφέροντα τρίτων σε άλλα κράτη μέλη, και σε άλλα μέρη του κόσμου.

Τα κράτη μέλη καλούνται να συμμετάσχουν ενεργά στην αναθεώρηση των πολιτικών και των πρακτικών καταχώρησης των εθνικών ccTLD με τους οργανισμούς μητρώων τους και να ενθαρρύνουν τα μητρώα να αναπτύξουν και να εφαρμόσουν πολιτικές καταχώρησης που θα είναι συνεπείς με τις αρχές της εσωτερικής αγοράς και της πολιτικής της ΕΕ για τον ανταγωνισμό. Η Επιτροπή θα συνεχίσει να εξετάζει εάν οι πολιτικές καταχώρησης των εθνικών μητρώων ccTLD είναι πλήρως συνεπείς με την εσωτερική αγορά και τη νομοθεσία περί ανταγωνισμού της ΕΕ.

Ο προτεινόμενος Τομέας Ανωτάτου Επιπέδου Dot EU

Οι υποδείξεις της Επιτροπής για έναν Τομέα Ανωτάτου Επιπέδου .EU αποτέλεσαν αντικείμενο δημόσιας διαβούλευσης σε απευθείας σύνδεση. Θα ενημερωθούν με βάση τις παρατηρήσεις που θα έχουν διατυπωθεί και η Επιτροπή θα αποφασίσει σχετικά με τις κατάλληλες ενέργειες που θα αναληφθούν.

Εναλλακτική επίλυση διαφορών

Η Επιτροπή θα συνεχίσει να διατηρεί διάλογο, ιδιαίτερα με τον WIPO και τις αρχές των ΗΠΑ, σχετικά με την επίλυση διαφορών και την εφαρμογή πραγματικά διεθνών μηχανισμών εναλλακτικής επίλυσης διαφορών.

Η εθνική νομοθεσία και δικαιοδοσία με βάση την τοποθεσία των μητρώων ονόματος τομέα μπορεί να έχει εξωεδαφικά αποτελέσματα. Η Επιτροπή θα εξετάσει τις συνέπειες της εξέλιξης αυτής για τα συμφέροντα των ευρωπαίων καταχωριζομένων στα υπάρχοντα μητρώα gTLD και θα προτείνει τα απαραίτητα μέτρα.

Ενόψει των συγκεκριμένων ζητημάτων που ανακύπτουν από τις διαφορές σχετικά με ονόματα τομέων, η Επιτροπή προτίθεται να διατυπώσει πρόταση για κώδικα δεοντολογίας ή άλλο κατάλληλο μέσο που θα εφαρμόζεται στο πλαίσιο συνεργασίας με τα κράτη μέλη και το οποίο θα περιορίζει την έκταση των σημερινών καταχρήσεων στον τομέα αυτό. Εδώ θα περιλαμβάνεται η επισήμανση των κατηγοριών ονομάτων που θα προστατεύονται και η αντιμετώπιση των εμπορικών σημάτων και άλλων αναγνωρισμένων σημάτων.

Προστασία των δεδομένων και προστασία του ιδιωτικού βίου

Η Επιτροπή θα συνεχίσει τις συζητήσεις με τον oργανισμό ICANN και την κυβέρνηση των ΗΠΑ σχετικά με τα ζητήματα προστασίας των δεδομένων και προστασίας του ιδιωτικού βίου και του τρόπου με τον οποίο αυτά αντικατοπτρίζονται στο συμβατικό πλαίσιο μεταξύ του ICANN και των μητρώων και αρχειοφυλάκων ονομάτων τομέων. Η Επιτροπή θα εξετάσει επίσης με ποιους τρόπους θα πρέπει να εφαρμόζονται οι κανόνες για την προστασία των δεδομένων από τα εθνικά μητρώα ccTLD στα κράτη μέλη.

Η Επιτροπή μπορεί επίσης να συστήσει τη θέσπιση, εκ μέρους του ICANN και της GAC, πολιτικών που θα περιορίζουν τη συλλογή, την επεξεργασία και τη χρήση προσωπικών δεδομένων καταχώρησης, εάν αυτό αποδειχθεί απαραίτητο.

Η Επιτροπή θα παρακολουθεί επίσης την εφαρμογή των συμφωνιών διαπίστευσης του ICANN και των πολιτικών και των συμφωνιών για τα μητρώα και θα εξακριβώσει εάν πληρούνται οι σχετικές απαιτήσεις των οδηγιών 95/46/ΕΚ, 97/66/ΕΚ και της προσεχούς οδηγίας για το ηλεκτρονικό εμπόριο.

Πολιτική ανταγωνισμού

Η Επιτροπή θα παρακολουθεί τις εξελίξεις στο σύστημα ονοματοδοσίας και διευθυνσιοδότησης του Διαδικτύου από την άποψη της πολιτικής ανταγωνισμού.

Υποδομή του Διαδικτύου

Η Επιτροπή προτίθεται να συλλέγει τις απαραίτητες πληροφορίες με σκοπό την επισήμανση των πιθανών μελλοντικών μέτρων που θα διορθώσουν τις σημερινές ανισορροπίες όσον αφορά τη δυναμικότητα και τη δρομολόγηση της υποδομής του Διαδικτύου στην Ευρώπη.

Τα κράτη μέλη καλούνται να ενεργούν όσο το δυνατόν ταχύτερα και αποτελεσματικά για την εφαρμογή των συστάσεων της Επιτροπής σχετικά με την τιμολόγηση των μισθωμένων γραμμών και την αποσύμπλεξη του τοπικού βρόγχου, έτσι ώστε να επιταχυνθεί η προσιτή οικονομικά πρόσβαση και χρήση του Διαδικτύου σε όλη την ευρωπαϊκή κοινωνία και οικονομία.

Παράρτημα

η οργανωση και διαχειριση του ΔΙΑΔΙΚΤΥΟΥ ζητηματα διεθνουσ και ευρωπαϊκησ πολιτικησ

Επεξηγηματικές και συμπληρωματικές πληροφορίες

ΠΕΡΙΕΧΟΜΕΝΑ

1. Η οργάνωση του ICANN

2. Διευθυνσιοδότηση IP και ο Οργανισμός Υποστήριξης Διευθύνσεων (ASO)

3. Πρωτόκολλα του Διαδικτύου και ο Οργανισμός Υποστήριξης Πρωτοκόλλων (PSO)

4. Δεδομένα καταχώρησης ονομάτων τομέα και προστασία των δεδομένων (Whois)

5. Υποδομή του Διαδικτύου: τοπογραφία και δρομολόγηση της κίνησης στο Διαδίκτυο

6. Γλωσσάριο

TGRAPH

Συμβουλευτικές Επιτροπές Συμβουλευτική Επιτροπή για Θέματα Μελών Συμβουλευτική Επιτροπή για Ανεξάρτητη Ανασκόπηση Συμβουλευτική Επιτροπή Κυβερνήσεων Συμβουλευτική Επιτροπή Εξυπηρετητή Πυρήνα DNS

// Επιτροπές του Συμβουλίου Διευθυντών

Επιτροπή Ελέγχου Επιτροπή Συγκρούσεων Συμφερόντων Επιτροπή Επανεξέτασης Εκτελεστική Επιτροπή Εκτελεστική Επιτροπή Αναζήτησης

Αποστολή του ICANN

Σύμφωνα με το καταστατικό του, ο oργανισμός ICANN είναι μη κερδοσκοπικός κοινωφελής οργανισμός και δεν είναι οργανωμένος με σκοπό το ιδιωτικό κέρδος οποιουδήποτε ατόμου, βάσει της νομοθεσίας περί μη κερδοσκοπικών κοινωφελών οργανισμών της Καλιφόρνια για φιλανθρωπικούς και κοινωφελείς σκοπούς. Ο ICANN είναι οργανωμένος και θα λειτουργεί αποκλειστικά για φιλανθρωπικούς, εκπαιδευτικούς και επιστημονικούς σκοπούς.

Το καταστατικό ορίζει ότι «σε αναγνώριση του γεγονότος ότι το Διαδίκτυο είναι ένα διεθνές δίκτυο δικτύων που δεν ανήκει σε ένα κράτος μέλος, άτομο ή οργανισμό, ο oργανισμός ICANN θα επιδιώκει τους φιλανθρωπικούς και κοινωφελείς σκοπούς της μείωσης του φόρτου των κυβερνήσεων και της προώθησης του συνολικού κοινού συμφέροντος για τη λειτουργική σταθερότητα του Διαδικτύου με τους εξής τρόπους:

(i) συντονισμό της εκχώρησης τεχνικών παραμέτρων του Διαδικτύου ανάλογα με τις ανάγκες για τη διαχείριση της καθολικής συνδετικότητας στο Διαδίκτυο

(ii) εκτέλεση και εποπτεία λειτουργιών σχετικών με το συντονισμό χώρου διευθύνσεων πρωτοκόλλων του Διαδικτύου («IP»)

(iii) εκτέλεση και εποπτεία λειτουργιών σχετικών με το συντονισμό του συστήματος ονομάτων τομέα του Διαδικτύου («DNS»), όπου περιλαμβάνεται η ανάπτυξη πολιτικών για τον προσδιορισμό των περιστάσεων υπό τις οποίες προστίθενται νέοι τομείς ανωτάτου επιπέδου στο σύστημα πυρήνα του DNS

(iv) εποπτεία της λειτουργίας του επίσημου συστήματος εξυπηρετητή πυρήνα DNS του Διαδικτύου»

Εξουσίες του Συμβουλίου

Οι εξουσίες του ICANN ασκούνται από το Συμβούλιο ή υπό την διεύθυνσή του.

Για ορισμένα θέματα που ορίζονται στους κανονισμούς του ICANN, όσον αφορά πολιτικές που επηρεάζουν ουσιαστικά τη λειτουργία του Διαδικτύου ή τρίτων, συμπεριλαμβανόμενης της επιβολής τυχόν τελών ή χρεώσεων, το Συμβούλιο μπορεί να ενεργεί μόνο με απόφαση πλειοψηφίας όλων των μελών του Συμβουλίου. Σε όλα τα άλλα ζητήματα το Συμβούλιο μπορεί να ενεργεί με απόφαση πλειοψηφίας των παρόντων σε μια επίσημη συνεδρίαση.

Ο oργανισμός ICANN δεν θα ενεργεί ως μητρώο ή αρχειοφύλακας συστήματος ονομάτων τομέα ή ως μητρώο διευθύνσεων πρωτοκόλλων του Διαδικτύου σε ανταγωνισμό με οντότητες που επηρεάζονται από τις πολιτικές του ICANN. Εντούτοις, ο oργανισμός ICANN έχει το δικαίωμα να αναλάβει οποιεσδήποτε απαραίτητες ενέργειες για την προστασία της λειτουργικής σταθερότητας του Διαδικτύου σε περίπτωση χρεοκοπίας ενός μητρώου ή ενός αρχειοφύλακα ή σε άλλη περίπτωση επείγουσας ανάγκης.

Ο oργανισμός ICANN δεν θα εφαρμόζει με άνισο τρόπο τα πρότυπά του, τις πολιτικές του, τις διαδικασίες του ή τις πρακτικές του, ούτε θα επιβάλει διακριτική μεταχείριση σε ένα συγκεκριμένο μέρος, εκτός εάν υπάρχει ουσιαστική και εύλογη αιτιολόγηση, όπως η προώθηση του ανταγωνισμού.

Δομή του Συμβουλίου

Ο εγκεκριμένος αριθμός των διευθυντών του Συμβουλίου δεν θα είναι μικρότερος από εννέα (9) ούτε μεγαλύτερος από δεκαεννέα. Το Συμβούλιο εκλέγει ετησίως έναν πρόεδρο και έναν αντιπρόεδρο μεταξύ των διευθυντών, μη συμπεριλαμβανομένου του προέδρου του οργανισμού. Η κανονική διάρκεια της θητείας ενός διευθυντή είναι τρία έτη.

Το Συμβούλιο του ICANN αποτελείται από δεκαεννέα διευθυντές: εννέα διευθυντές «επικρατείας», εννέα που επιλέγονται από τους τρεις οργανισμούς υποστήριξης του ICANN και τον πρόεδρο/ΓΔ του οργανισμού (δικαιωματικά).

Οι εννέα διευθυντές «επικρατείας» του αρχικού Συμβουλίου υπηρετούν την αρχική θητεία και θα τους διαδεχθούν εννέα διευθυντές «επικρατείας» που θα επιλεγούν από το σώμα μελών «επικρατείας» του ICANN. Το κάθε Συμβούλιο μετά το Αρχικό Συμβούλιο θα έχει την εξής σύνθεση:

(i) Τρεις (3) διευθυντές που θα επιλεγούν από τον Οργανισμό Υποστήριξης Διευθύνσεων

(ii) Τρεις (3) διευθυντές που θα επιλεγούν από τον Οργανισμό Υποστήριξης Ονομάτων Τομέα

(iii) Τρεις (3) διευθυντές που θα επιλεγούν από τον Οργανισμό Υποστήριξης Πρωτοκόλλων

(iv) Εννέα (9) διευθυντές «επικρατείας», που θα είναι τα μέλη «επικρατείας» του αρχικού Συμβουλίου ή οι διάδοχοί τους

(v) Το άτομο που θα είναι, κατά καιρούς, ο Πρόεδρος του οργανισμού (δηλαδή ο Γενικός Διευθυντής - ΓΔ).

Διεθνής εκπροσώπηση

Για να εξασφαλιστεί η ευρεία διεθνής εκπροσώπηση στο Συμβούλιο: (1) τουλάχιστον ένας πολίτης μιας χώρας από κάθε μια γεωγραφική περιφέρεια θα υπηρετεί ως διευθυντής «επικρατείας» στο Συμβούλιο (εκτός από το Αρχικό Συμβούλιο). και (2) όχι περισσότερο από το ήμισυ (1/2) του συνολικού αριθμού των διευθυντών «επικρατείας» που υπηρετούν σε οποιαδήποτε χρονική στιγμή θα είναι πολίτες χωρών που βρίσκονται σε μία γεωγραφική περιφέρεια.

Η επιλογή των διευθυντών από κάθε οργανισμό υποστήριξης και το σώμα μελών «επικρατείας» πρέπει να είναι σύμφωνη με όλες τις εφαρμοστέες διατάξεις περί γεωγραφικής ποικιλομορφίας.

Υπάρχουν 5 «Γεωγραφικές Περιφέρειες» του ICANN: Ευρώπη. Ασία/Αυστραλία/Ειρηνικός. Λατινική Αμερική/Νησιά της Καραϊβικής. Αφρική. Βόρεια Αμερική. Οι συγκεκριμένες χώρες που θα συμμετέχουν σε κάθε Γεωγραφική Περιφέρεια θα ορίζονται από το Συμβούλιο, και αυτό θα επανεξετάζεται κατά διαστήματα από το Συμβούλιο (τουλάχιστον κάθε τρία έτη) για να εξακριβωθεί αν χρειάζεται κάποια αλλαγή, λαμβάνοντας υπόψη την εξέλιξη του Διαδικτύου.

Η σημερινή γεωγραφική σύνθεση του Συμβουλίου του ICANN έχει ως εξής:

Βόρεια Αμερική:

Ευρώπη:

Ασία/Ειρηνικός:

Λατινική Αμερική:

Αφρική: --

Διευθυνσιοδότηση IP και ο Οργανισμός Υποστήριξης Διευθύνσεων

Μία διευρυμένη και αναβαθμισμένη έκδοση του συστήματος διευθυνσιοδότησης ΙΡ τίθεται τώρα σε κυκλοφορία, βασισμένο σε αριθμούς με μήκους 128 δυφίων (IPv6). Αυτό αποτελεί τεράστια επέκταση του διαθέσιμου χώρου διευθύνσεων: (3x1036). Η μετάβαση από το IPv4 στο IPv6 και η προσδοκώμενη τεράστια αύξηση των διευθύνσεων προϋποθέτει ότι θα δοθεί μεγάλη προσοχή σε ζητήματα όπως η οργάνωση, η ομαδοποίηση και η δυνατότητα δρομολόγησης του συστήματος διευθυνσιοδότησης της ΙΡ στην Ευρώπη και παγκοσμίως. Το IANA και η RIPE εξέδωσαν πρόσφατα μια προσωρινή πολιτική για την εκχώρηση χώρου διευθύνσεων IPv6. [33] Αναμένεται ότι αυτό θα γίνει ιεραρχικά μέσω των φορέων ανωτάτου επιπέδου και επομένων επιπέδων, οι οποίοι θα είναι θεματοφύλακες ομάδων διευθύνσεων ΙΡ και οι οποίοι θα είναι στην πράξη υπεύθυνοι για την εκχώρηση μικρότερων ομάδων διευθύνσεων στους πελάτες τους ή τους χρήστες τους.

[33] . Βλέπε: http://www.ripe.net

Ο ASO έχει σκοπό να επικουρεί, να εξετάζει και να συντάσσει συστάσεις για την πολιτική και τη διάρθρωση του Διαδικτύου όσον αφορά το σύστημα διευθύνσεων ΙΡ. Περιλαμβάνει σήμερα τα τρία Περιφερειακά Μητρώα Διευθύνσεων Διαδικτύου AP-NIC (Ασία-Ειρηνικός), ARIN (Βόρεια και Νότια Αμερική) και RIPE-NCC [34] (Ευρώπη). Αναμένεται ότι θα δημιουργηθούν νέα περιφερειακά μητρώα για την Αφρική και τη Λατινική Αμερική σε εύθετο χρόνο, τα οποία θα γίνουν επίσης μέλη του ASO. Η Ρωσία και οι άλλες χώρες της ΚΑΚ είναι πιθανό ότι θα συνεχίσουν να είναι μέλη του RIPE για το προβλέψιμο μέλλον. Το Νοέμβριο του 1999 ο ASO εξέλεξε τρία μέλη του Συμβουλίου του ICANN.

[34] Η RIPE NCC είναι μια ένωση που περιλαμβάνει περισσότερα από 1.300 μέλη, κυρίως ΠΥΔ από 86 χώρες. Η RIPE NCC λειτουργεί από το 1992. Το RIPE, εξάλλου, είναι ένα ανοικτό φόρουμ για συντονισμό και ανάπτυξη πολιτικής που λειτουργεί από το 1989.

Πρωτόκολλα του διαδικτύου και ο Οργανισμός Υποστήριξης Πρωτοκόλλων (PSO)

Τα πρωτόκολλα του Διαδικτύου αναπτύσσονται μέσω της διεργασίας «αιτήσεων σχολιασμού» (Requests for Comments /RFC) και, κατά συνέπεια, είναι εθελοντικά και βασισμένα στη συναίνεση. Εντούτοις, η δεσπόζουσα απαίτηση για παγκόσμια διαλειτουργικότητα εξασφαλίζει σε ορισμένα RFC το καθεστώς δεσμευτικών τεχνικών προτύπων.

Ο Οργανισμός Υποστήριξης Πρωτοκόλλων (PSO)

Ο Οργανισμός Υποστήριξης Πρωτοκόλλων (Protocol Supporting Organisation /PSO) ασχολείται με τα παραπάνω τεχνικά πρότυπα. Είναι ένας συμβουλευτικός φορέας βασισμένος στη συναίνεση, στο πλαίσιο του ICANN. Έχει συνταχθεί Μνημόνιο Συμφωνίας (ΜΣ) μεταξύ του ICANN και μιας ομάδας ανοικτών διεθνών οργανισμών ανάπτυξης προτύπων σχετικών με το Διαδίκτυο: IETF, World Wide web Consortium, ITU και ETSI. Καθένας από τους οργανισμούς αυτούς έχει ορίσει δύο μέλη του Συμβουλίου Πρωτοκόλλων. Ο PSO εξέλεξε τρία μέλη του Συμβουλίου του ICANN.

Ο PSO έχει την κύρια ευθύνη για την ανάπτυξη και την σύσταση ουσιαστικών πολιτικών στον τομέα της εκχώρησης παραμέτρων πρωτοκόλλων. Η λειτουργία του PSO θα είναι ανοικτή και θα επιτρέπει τη συμμετοχή όλων των ενδιαφερομένων ατόμων.

Ο Οργανισμός Υποστήριξης Πρωτοκόλλων (PSO), αν και διατηρεί ρόλο χαμηλών τόνων προς το παρόν, μπορεί να γίνει σημαντικός φορέας της παγκόσμιας συνεργασίας της βιομηχανίας όσον αφορά τα πρότυπα του Διαδικτύου. Αν και ένα μεγάλο μέρος των τεχνικών εργασιών μπορεί να πραγματοποιείται από τους ίδιους τους οργανισμούς ανάπτυξης προτύπων, και ιδιαίτερα τον IETF, είναι απαραίτητο να εξασφαλιστεί ότι θα υπάρχουν επαρκή μέσα για την επίλυση τυχόν τεχνικών ή πολιτικών διαφορών που θα ανακύψουν.

Δεδομένα καταχώρισης ονομάτων τομέα και προστασία των δεδομένων (Whois)

Η καταχώρηση ενός ονόματος τομέα προϋποθέτει την υποβολή δεδομένων που επιτρέπουν την αναγνώριση του κατόχου του ονόματος τομέα. Το μέρος των πληροφοριών που είναι γενικά προσπελάσιμο αναφέρεται ως δεδομένα "Whois" από το όνομα του πρωτοκόλλου που χρησιμοποιείται. Οι πληροφορίες αυτές απαιτούνται βασικά για τεχνικούς λόγους, ιδίως σε περίπτωση δυσκολιών για την επίλυση ονομάτων τομέα αλλά και ως μηχανισμός επικύρωσης για τις πληροφορίες που παρέχει σε απευθείας σύνδεση ο καταχωριζόμενος.

Προτάθηκε, για σκοπούς αξιοπιστίας της αναγνώρισης των εμπορικών φορέων να παρέχονται πληροφορίες καταχώρησης της εταιρείας ή της οντότητας καθώς και ένας αριθμός φορολογικού μητρώου ή παρόμοιες πληροφορίες, που θα πρέπει να διατίθενται επίσης μέσω πρόσβασης βασισμένης στις ερωτήσεις, ως μέρος των δεδομένων καταχώρισης [35].

[35] Αυτή η πρόσβαση με βάση ερωτήσεις θα πρέπει, εντούτοις, να περιορίζεται στα ονόματα των τομέων και σε λέξεις κλειδιά και να μην αφορά τα ονόματα ατόμων

Προς το παρόν, αυτές οι συγκεκριμένες βάσεις δεδομένων Whois αντιμετωπίζουν τρία είδη προβλημάτων:

- διαφάνεια: εξάλειψη ανακριβών ή παρωχημένων πληροφοριών.

- συνέπεια: μετά την εισαγωγή του κοινόχρηστου συστήματος μητρώου του NSI, τα αρχικά δεδομένα Whois gTLD διασκορπίστηκαν σε διάφορους αρχειοφύλακες. Λαμβάνονται σήμερα τεχνικά μέτρα για να διορθωθεί η ανωμαλία αυτή. Επιπλέον, τα διαθέσιμα δεδομένα Whois gTLD kai Whois ccTLD δεν είναι προς το παρόν συνεπή μεταξύ τους.

- σκοπός της χρήσης: το κοινό μπορεί να έχει πρόσβαση στα δεδομένα Whois αλλά αυτά δεν θα πρέπει να χρησιμοποιούνται για μη επιτρεπόμενους σκοπούς. Δεν είναι ακόμη σαφές το ποιοι θα πρέπει να είναι οι σκοποί αυτοί, όσον αφορά ιδιαιτέρως τους νόμους για την προστασία των δεδομένων. Οι εργασίες στον τομέα αυτό συνεχίζονται.

Όλοι οι διαπιστευμένοι αρχειοφύλακες του ICANN για τους τομείς .com, .net και .org υποχρεούνται σήμερα να παρέχουν πρόσβαση με βάση ερωτήσεις στα δεδομένα καταχώρισης. Εκτός από το καταχωρισμένο όνομα και τις πληροφορίες για τον αρχειοφύλακα, στα διαθέσιμα δεδομένα περιλαμβάνεται το όνομα, η ταχυδρομική διεύθυνση και στοιχεία για επαφή (διεύθυνση ηλεκτρονικού ταχυδρομείου, αριθμός τηλεφώνου και αριθμός τηλεομοιοτυπίας) του καταχωριζομένου και η τεχνική επαφή και διοικητική επαφή για τον τομέα δευτέρου επιπέδου. Οι διαπιστευμένοι αρχειοφύλακες υποχρεούνται επίσης να πληροφορούν τους πελάτες τους σχετικά με τους σκοπούς της συλλογής των δεδομένων αυτών και τους περιορισμούς όσον αφορά την επεξεργασία και την χρήση των δεδομένων προσωπικού χαρακτήρα. Ο oργανισμός ICANN θα πληροφορεί τους αρχειοφύλακες σχετικά με τους σκοπούς και τους όρους χρήσης των δεδομένων προσωπικού χαρακτήρα που λαμβάνει από τους αρχειοφύλακες [36]. Οι αρχειοφύλακες υποχρεούνται επίσης να μην επιτρέπουν τη χρήση του συστήματος κοινόχρηστου μητρώου για την αποστολή ανεπιθύμητων εμπορικών ηλεκτρονικών μηνυμάτων (spam), εμποδίζοντας τις αυτόματες, επαναληπτικές, υψηλού όγκου ερωτήσεις για σκοπούς εξαγωγής δεδομένων που θα χρησιμοποιούνται για την κατάρτιση ή τον δευτερογενή προσδιορισμό της ταυτότητας των πελατών ή παρομοίων πληροφοριών (profiling).

[36] . Η έκθεση του WIPO αναφέρει επίσης ότι η σύμβαση καταχώρισης θα πρέπει να περιλαμβάνει μια διάταξη σύμφωνα με την οποία η διαβίβαση λανθασμένων ή ανεπαρκών πληροφοριών θα θεωρείται παράβαση των όρων της σύμβασης και θα έχει ως αποτέλεσμα τη διακοπή της λειτουργίας του εν λόγω ονόματος τομέα. Η σύσταση αυτή ενσωματώθηκε στη Συμφωνία Διαπίστευσης Αρχειοφυλάκων.

Η Επιτροπή θα παρακολουθεί την εφαρμογή των συμφωνιών διαπίστευσης του ICANN και των πολιτικών και της συμφωνίας για τα μητρώα και θα διαπιστώσει εάν πληρούνται οι σχετικές απαιτήσεις των οδηγιών 95/46/EΚ, 97/66/EΚ και της προσεχούς οδηγίας για το ηλεκτρονικό εμπόριο.

Υποδομή του Διαδικτύου: τοπογραφία και δρομολόγηση της κίνησης στο Διαδίκτυο

Υπάρχουν πολλές αιτίες για την ασυμμετρία της ευρωπαϊκής κίνησης στο Διαδίκτυο, που οφείλονται στην αρχική δομή του Διαδικτύου, σε ανισότητες όσον αφορά την πηγή του περιεχομένου και σε οικονομικούς παράγοντες, όπου περιλαμβάνεται η ακόμη ανεπαρκής προς το παρόν διαθεσιμότητα εύρους ζώνης με ανταγωνιστικές τιμές για επικοινωνίες Διαδικτύου στην Ευρώπη.

Δομή:

Η αρχική ανάπτυξη του Διαδικτύου στα περισσότερα μέρη του κόσμου βασιζόταν στην εξασφάλιση συνδέσεων μεταξύ των εθνικών δικτύων και του Διαδικτύου στις Ηνωμένες Πολιτείες. Το πρακτικό αποτέλεσμα είναι ότι η εγκατεστημένη δυναμικότητα της κεντρικής υποδομής του Διαδικτύου μεταξύ κάθε κράτους μέλους και των Ηνωμένων Πολιτειών έχει πολλαπλάσιο εύρος ζώνης (δυναμικότητα) από τις συνδέσεις μεταξύ των κρατών μελών. Η ανάλογη κατάσταση σε άλλα μέρη του κόσμου φαίνεται ότι είναι ακόμη πιο ανισόρροπη. Κατά συνέπεια, ένα μεγάλο μέρος της διευρωπαϊκής κίνησης του Διαδικτύου δρομολογείται στην πραγματικότητα μέσω των Ηνωμένων Πολιτειών. Εκτός από τις οικονομικές συνέπειες αυτής της κατάστασης, αυτό σημαίνει ότι πολλές ευρωπαϊκές επικοινωνίες, περιλαμβανομένων και πληροφοριών με εμπορική σημασία, εξαρτώνται σε καθημερινή βάση από την ασφάλεια και την αξιοπιστία αυτών των υπερατλαντικών συνδέσεων.

Περιεχόμενο:

Σήμερα, οι περισσότερες ιστοσελίδες είναι στην αγγλική γλώσσα και οι περισσότερες από αυτές φιλοξενούνται στις Ηνωμένες Πολιτείες. Από τις 100 ιστοσελίδες που δέχονται τους περισσότερους επισκέπτες, οι 94 βρίσκονται, από υλική άποψη, στις Ηνωμένες Πολιτείες, Σήμερα, ένα ακόμη μεγαλύτερο μέρος αυτών των ασφαλών ιστοσελίδων που χρησιμοποιούνται για ηλεκτρονικό εμπόριο βρίσκονται στις Ηνωμένες Πολιτείες. Αν δεν αντιμετωπιστούν γρήγορα αυτές οι ανισορροπίες, όχι μόνο το Διαδίκτυο θα εξακολουθήσει να κυριαρχείται από περιεχόμενο βασισμένο στις ΗΠΑ από την άποψη της γλώσσας και του πολιτισμού, αλλά και ένα σημαντικό ποσοστό της οικονομικής ανάπτυξης που μπορεί να προκύψει από το ηλεκτρονικό εμπόριο στην Ευρώπη θα έχει επίσης στην πράξη ως αποτέλεσμα να εισάγονται απλώς αγαθά και υπηρεσίες από τις Ηνωμένες Πολιτείες. Επιπλέον, η εκτόπιση υπαρχουσών υπηρεσιών και η ανάπτυξη νέων οικονομικών προϊόντων λόγω του Διαδικτύου έχουν συνέπειες για το σύστημα ΦΠΑ της ΕΕ, που θα αντιμετωπιστούν σύντομα με μια κατάλληλη πρόταση της Επιτροπής.

Οικονομικοί παράγοντες :

Εκτός από αυτούς τους ουσιαστικούς λόγους για την ασυμμετρία στο σημερινό Διαδίκτυο, οι οικονομικοί παράγοντες στην Ευρώπη επιδεινώνουν περαιτέρω την κατάσταση εις βάρος των οικονομικών συμφερόντων των φορέων και των χρηστών της Ευρώπης. Το γεγονός ότι ένα μεγάλο ποσοστό της εγχώριας ευρωπαϊκής κίνησης στο Διαδίκτυο διαμετακομίζεται μέσω των Ηνωμένων Πολιτειών σημαίνει ότι οι εμπορικές σχέσεις μεταξύ των ευρωπαίων και των αμερικανών παρόχων υπηρεσιών Διαδικτύου είναι ανισόρροπες. Για παράδειγμα, είναι ελάχιστοι, αν υπάρχει κανένας, ΠΥΔ στις ΗΠΑ που δέχεται κίνηση α